
periòdic de comunicació popular 


TEATRE CONTRA EL SICLENCI 

Entrevista a Estela Carlotto, Abuela de la 
plaza de Mayo d’Argentina, que ha estat al 
barri en la clausura de la tercera edició del 
Teatre per la Identitat que s’ha dut a ter¬ 
me a la Casona. PÀGINA 8 



El veinat de les Corts, 
contra la requalificació 
del Miniestadi 



La requalificació dels terrenys del Miniestadi permetria al Barça finançar el projecte de rehabilitació del Camp Nou, a càrrec de Norman Foster. INTERNET 


Els plans del Futbol Club Barcelona 
de construir més d’un miler de pisos 
en els terrenys del Miniestadi, quali¬ 
ficats actualment com a equipaments 



Jordi Sànchez 

Director de la Fundació Jaume 
Bofill, des d’on s'elabora anual¬ 
ment Flnforme PISA, una radio¬ 
grafia del sistema educatiu català 
que ha aixecat molta polèmica. 
Pàgina 12 


esportius, han posat en peu de guer¬ 
ra el veïnat de les Corts. La Coordi¬ 
nadora d’Associacions de Veïns i 
Entitats de les Corts s’oposa rotun- 


Opinió _ 

La crisi sota 
una perspectiva 
diferent 

PÀGINA 2 

L’economista Jordi Soler ens explica 
com la crisi actual no tan sols té una 
explicació macroeconòmica, sinó 
que principalment té una base ètica: 
els rics de sempre no han tingut 
prou de seguir sent més rics que 
ningú. Al contrari, s’han dedicat a 
crear productes financers, no pas 
sofisticats, sinó inintel·ligibles per a 
tothom. 


dament al fet que la ciutat perdi 
70.000 m 2 d’equipaments i troba 
inadmissible que el club barceloní, 
amb el vistiplau municipal, pugui 


Cultura _ 

Presentació 
de ‘La Rumba 
de Sants’ 

PÀGINA 10 

Després d’anys orgnitzant tot tipus 
d’activitats per donar a conèixer les 
seves reivindicacions, la Plataforma 
pel Soterrament de les Vies i contra 
el Pla de l’Estació ha publicat un CD 
que inclou La Rumba de Sants. 
Aquest col·lectiu explora, així, una 
manera lúdica i creativa de fer arri¬ 
bar a tot el veïnat els problemes 
urbanísitics que viu el barri. 


finançar la reforma del Camp Nou 
amb el canvi d’usos d’aquest sòl. 

Pàgina 4 


Arreu _ 

Castelldefels, 
en lluita 
contra l’amiant 

PÀGINA 11 

Centenars d’extreballadors de l’anti¬ 
ga fàbrica Rocalla, invàlids a conse¬ 
qüència de greus malalties pulmo¬ 
nars, i vídues d’empleats afectats per 
l’amiant, han presentat reclamacions 
contra la nova propietària de l’em¬ 
presa (Uralita SA) perquè es recone¬ 
gui la malaltia professional i així pu¬ 
guin percebre les prestacions de la 
Seguretat Social que els pertoquen. 



Especial 
3 de 9 


PÀGINES CENTRALS 


Els Castellers de Sants fan un 
hjomenatge a la jornada històri¬ 
ca en què els Borinots van pas¬ 
sar a ser una colla de nou. A l’in¬ 
terior de la burxa podreu trobar 
un repàs dels quinze anys de la 
colla, un desplegable i entrevis¬ 
tes a alguns dels protagonistes. 



Contes per 
un món 
millor 


PÀGINA 6 


L’Esplai Xiroia ha editat aquest 
llibre redactat, il·lustrat i 
maquetat conjuntament pels 
membres d’aquest grup de 
lleure per demostrar que la cul¬ 
tura no és exclusiva de les elits 
intel·lectuals. 

Opinions 


Editorials 

Les idees 
segueixen 


estant 



Al contrari del que 
s’accepta de manera 
comuna, hi ha idees 
que continuen sent 
objecte de persecució 
política i policial. 


Opinió 


E n aquest número de la burxa 
recollim, una vegada més, ca¬ 
sos de repressió a mans dels 
cossos policials i de l’estament 
judicial. Al contrari del que s’afirma in¬ 
sistentment, sobretot des de la classe 
política i els mitjans de comunicació de 
masses, hi ha maneres de pensar que 
no gaudeixen de la tan famosa llibertat 
d’expressió. No és una afirmació feta 
amb lleugeresa. Avui en dia, és fàcil 
acusar determinats col·lectius d’irres- 
ponsablitat política, de manca de co¬ 
neixements històrics o, simplement, 
d’exageració per dir que la llibertat 
d’expressió només existeix per a uns 
quants. Però cada dia, parant atenció al 
que passa al nostre voltant, podem 
veure com es vulnera el dret de mani¬ 
festació, com es porten a judici perso¬ 
nes l’únic delicte de les quals és expres¬ 
sar opinions que depassen els límits 


del que és políticament correcte i com 
encara existeixen lleis que castiguen el 
fet de pensar diferent. La immobilitza¬ 
ció de les persones que es manifesta¬ 
ven contra el feixisme el 12 d’octubre, 
els judicis per la crema de fotos del rei 
o de banderes, les detencions preventi¬ 
ves de suposades cèl·lules islamistes 
(abans de cometre cap delicte!), entre 
d’altres, en són mostres prou clares. Es 
parla de les normes del joc democràtic, 
dels límits de la llibertat d’expressió, 
però la majoria dels casos en què s’apli¬ 
ca tota la força de la llei (una llei que té 
alguns articles poc legítims i d’altres 
que són clarament antidemocràtics) és 
per punir idees que qüestionen l’actual 
statu quo. I tot mentre els actes de fei¬ 
xistes, especuladors i altres tipus de cri¬ 
minals es castiguen amb una duresa 
molt inferior. Potser és que es tracta 
d’un sistema legal vàlid per a uns pocs? 


Sants ja és 
un barri 
de nou 

La colla castellera de 
Sants va descarregar el 
tres de nou a la seva 
diada, embolcallada 
per la gent del barri, 
que va fer pinya per 
alçar aquest 
castell espectacular. 



La borsa 
o la vida 


Jordi Soler. Economista 

Algú podria tenir la temptació de des¬ 
criure l’actual crisi financeroeconòmi- 
ca des de la teoria macroeconòmica. Ai¬ 
xí, ens parlaria d’una crisi de sobrepro¬ 
ducció als EUA que va desembocar en 
les guerres de l’Afganistan i de l’Irak, 
com a mesura per col·locar excedents, 
i que això va provocar una caiguda dels 
tipus d’interès i una eufòria econòmica 
que van anar inflant un globus artificial 
que ens ha petat ara als morros. 

Però no ens enganyem, no és no¬ 
més això. En aquesta crisi hi ha un 
component ètic que cal tenir en comp¬ 
te. Els rics de sempre no han tingut 
prou de seguir sent més rics que nin¬ 
gú, sinó que s’han dedicat, ajudats per 
joves taurons de les taules de diner, a 
crear productes financers, no sofisti¬ 


cats sinó inintel·ligibles per a tothom. 
D’aquesta manera, han aconseguit te¬ 
nir apalancaments financers que multi¬ 
plicaven els seus guanys estratosfèrica- 
ment. A canvi, és clar, d’omplir de mer¬ 
da l’actiu dels fons de pensions de la 
majoria de nosaltres, dels fons d’inver¬ 
sió de petits estalviadors, o de les reser¬ 
ves de molts països sobirans. 

S’ha fet una volta de més al cargol. 
El capitalisme, injust per essència, ha 
substituït el benefici privat per la cobdí¬ 
cia. No n’ha tingut prou de domesticar 
els sindicats i de fer caure les rendes 
del treball, sinó que ha menyspreat 
l’activitat productiva i ha convertit la fi¬ 
nancera en el centre del món. Un món 
que és un casino on es tracta d’esquil- 
mar els pobres en benefici dels rics. Tot 
això adobat amb els especials plats na¬ 
cionals de cada país: als EUA, les hipo¬ 
teques subprime ; a Islàndia, els extrati- 
pus d’interès, o a l’Estat espanyol, la 
bombolla immobiliària. 

I el pitjor és que quan ha petat el 
globus, els governs estan corrent a des¬ 


viar grans quantitats de diners, a salvar 
els especuladors i els sàtrapes cobdi- 
ciosos. Diners que pagarem entre tots 
en una mena de socialisme per als rics 
i capitalisme salvatge per a la resta. A 
ells, que ens han robat els estalvis, els 
taparan els forats i nosaltres seguirem 
amb les lloses de les hipoteques i amb 
fons de pensions anorreats. 

Què podem fer? D’entrada, exigir 
als governs que determinin qui han es¬ 
tat els culpables i processar-los. Cal que 
acabin a la presó. D’altra banda, gene¬ 
rar un debat on els beneficis excessius 


tinguin una forta penalització fiscal, i si 
pot ser, fer-ho retroactivament als dar¬ 
rers anys de xauxa immobiliària. 
Desconstruir els sindicats que han 
esdevingut aliats dels capitalistes, 
fulminar-ne els dirigents, i preparar 
opcions combatives que facin recupe¬ 
rar les rendes del treball. Crear xarxes 
ciutadanes als barris que explorin 
noves formes d’ajuda mútua, noves 
economies i que enforteixin la capaci¬ 
tat de resposta davant l’abús. I repen¬ 
sar el capitalisme... És clar que molts 
no hi hem cregut mai. 


Salt de plens 


Zapatero 
i olé! 


Quel Ness 

El gran entabanador, l’encantador de 
serps, el fakir de la Moncloa, el tafur 
del Pisuerga, l’enorme mentider, el ta¬ 
rannà impossible... Tots aquest mal¬ 
noms i més se li poden adjudicar al 
president espanyol. Va guanyar les pri¬ 
meres eleccions, no gràcies a l’efecte 
ZP, com ens volien fer empassar els 
seus assessors d’imatge, sinó a causa 
de l’efecte Goma-2 de l’Il-M. Les se¬ 
gones se les va emportar perquè els 
seus rivals eren més fluixets, encara, 
que ell i perquè a Catalunya hi ha una 
massa de votants que, malgrat el trac¬ 
te ignominiós del Govern espanyol 


amb nosaltres, es creuen que si no vo¬ 
ten PSOE deixen de ser d’esquerres, 
de ser progrés. No saben que, com va 
dir en Josep Pla, el més semblant a un 
espanyol de dretes és un espanyol 
d’esquerres. No sé què més ha de fer 
el PSOE perquè aquí no els voti ningú. 
Si els nyaps de rodalies, la presa de 
pèl de l’Estatut (<< Apoyaré ...»), la hu¬ 
miliació de l’aeroport del Prat, l’esca¬ 
nyament econòmic, no són suficients, 
això vol dir que tenen màniga ampla 
per pixar-se’ns a sobre i dir que plou. 

Bé, doncs resulta que ara el gran 
mag vol sortir a la foto amb els gran- 
des del món i no li deixen fer-ho. Està 
que trina perquè es pensava que els 
polacos érem nosaltres, i resulta que 
són ells. El virtuós del «donde dije di- 
go, digo Diego» creu que Espanya ha 
d’anar a la gran fantasmada de la re- 
íundació del capitalisme que es farà a 


Nova York. Quina por! Només de sen¬ 
tir-ne el nom ens hauria d’agafar per 
arrencar a córrer. Volen tornar a inven¬ 
tar la pólvora. Mare de Déu senyor! 

Va estar a punt d’anar-hi com a 
grande , tot convencent l’homenet hi- 
perquinètic de l’Elisi. Però la gran pre¬ 
gunta és: què li havia promès ZP a Sar- 
kozy per fer-lo canviar de parer? Que a 
partir d’ara als nens catalans els faran 
aprendre la Marsellesa a l’escola per 
allò del veïnatge? Que a tots el centres 
oficials espanyols es repartirà Le Mon¬ 
de, a més de YABC i La Razón ? Que 
prohibirà la fabricació de cava català 
per potenciar el champagne? Si fos tot 
això, rai! El que fa por de veritat és sa¬ 
ber què li hauria ofert a canvi per sor¬ 
tir a la foto. Perquè ningú serà tan in¬ 
nocent de pensar que hauria estat a 
canvi de res, oi? Periodisme d’investi¬ 
gació, on ets? Això sí que seria un bon 


article. Segur que ens faríem creus del 
que són capaços de fer els espanyols, 
per demostrar al món que ja no són 
l’Espanya casposa de sempre. Total, 
només per escalfar una cadira. Què 
els explicaria ZP, la bonança del siste¬ 
ma bancari espanyol? Només d’escol¬ 
tar les exigències del Banc d’Espanya 
als bancs espanyols es posarien tots a 
riure. I en cas d’escoltar-lo, dubto que 
els clients dels bancs i caixes euro¬ 
peus estiguessin disposats a morir cri- 
villats de comissions per compensar 
les exigències, com nosaltres. D’altra 
banda, a Nova York manaran els de 
sempre i la resta, comparses i gràcies. 
A més, li sortiria cara la broma a Sar- 
kozy: com que en ZP no parla ni un 
borrall de res, haurà de posar-li uns 
quants traductors. Tot plegat perquè 
després li fes la mateixa botifarra que 
fa a tothom qui se’l creu. I olé! 


L a burxa anterior celebrava que 
s’havia pogut carregar el tres 
de nou a la plaça de Tarrago¬ 
na, una diada molt valorada 
en el calendari casteller. I aquest mes 
podem celebrar que, a més, l’ha des¬ 
carregat, ni més ni menys que a la pla¬ 
ça Màlaga. Ha estat a casa, amb la ca¬ 
lidesa de les seves gents, que la colla 
de la camisa grisa ha pogut consoli¬ 
dar-se com a colla de nou. Només 
amb una pinya molt forta i sòlida el 
tronc pot pujar, i l’enxaneta pot fer 
l’aleta. En aquesta diada no només es 
va demostrar la cohesió i la serietat 
dels nostres Borinots, sinó que també 
es va posar de manifest que Sants i la 
gent que hi viu es mouen per la cultu¬ 
ra popular, donant suport a les nom¬ 
broses mostres de vitalitat lúdica i 
compromesa que hi ha al barri i parti¬ 
cipant-hi de manera activa. 


Cartes 


El 1 2-0, un 
'conyàs'? 

Oriol A. G. 

Per mi el 12 d’octubre no és tedi i 
ensopiment, com per Rajoy. Per mi 
vol dir expressar lliurement al car¬ 
rer que el feixisme, el genocidi, el 
dret de conquesta, la supremacia 
racial i cultural i la imposició lin¬ 
güística són valors execrables i que, 
si uns quants s’hi manifesten a fa¬ 
vor al districte on visc, també tinc el 
dret a denunciar-ho pacíficament. 

Però es veu que no, que en 
aquesta ciutat alçar la veu en contra 
d’aquests valors no és prou cívic, o 
que és directament incívic. Aquest 
12 d’octubre vam cridar «Res a ce¬ 
lebrar!» i els blaus de baix, per or¬ 
dre dels de dalt, ens van negar el 
dret a manifestar-nos (algú es re¬ 
corda que Interior va ser condem¬ 
nat pel TSJC per vulnerar aquest 
dret en ocasió de la mani pel dret 
a l’habitatge? Ens van privar de lli¬ 
bertat de moviment a la via pública 
durant gairebé tres hores, van inti¬ 
midar els veïns que ens llençaven 
menjar mentre aguantàvem el set¬ 
ge policial, i van ferir sis persones. 

Quina mena de memòria històri¬ 
ca fomentem, que quan recordem 
el que no pot tornar a passar, les 
autoritats segresten precisament 
aquells que no surten a «cazar ne- 
gros, moros, maricones, polacos y 
rojos»? D’altra banda, nosaltres 
hauríem trencat el setge si de veri¬ 
tat ho haguéssim volgut: la situació 
era tan absurda que bé es valia ha¬ 
ver intentat, tenaçment, abandonar 
la gàbia passés el que passés. 

Una altra vegada miraré de no 
fer-me caqueta. 

En vi a'n s el teu escrit a 
laburxa@barrisants.org 
o a Can Vies 
(Jocs Florals, 42. BCN 08014). 






















Sants 


Novembre de 2008 ■ la Burxa*" 03 


Minestadi: 
negoci rodó 



Vista panoràmica de les instal·lacions del Futbol Club Barcelona. INTERNET 


La intenció del Futbol Club 
Barcelona de construir més 
de mil habitatges en una zona 
destinada a equipaments 
socials per finançar la reforma 
del Camp Nou ha posat en 
peu de guerra el veïnat de les 
Corts, que s'oposa a qualsevol 
requalificació de terrenys del 
Miniestadi. 

Ester Rams 

Les Corts 


D’ençà de la presentació del projecte, 
ara farà una any, i de les paraules de 
Joan Franquesa, responsable de Patri¬ 
moni del Barça, en què afirmava que 
la reforma del Camp Nou no costaria 
ni un duro als socis, la Coordinadora 
d’Associacions de Veïns i Entitats i de 
les Corts, que lidera l’oposició al pro¬ 
jecte, s’espera el pitjor: que aquestes 


reformes les pagui la ciutadania i que 
es perdin uns terrenys destinats a 
equipaments socials. 

OPACITAT 

La coordinadora veïnal denuncia la 
poca transparència que està envoltant 
aquest procés i afirma que, malgrat el 
compromís de la regidora del Distric¬ 
te d’informar-los de qualsevol aspecte 
relacionat amb el futur dels terrenys, 
les entitats s’han anat assabentant de 
les intencions del Barça i del consisto¬ 
ri únicament a partir de les filtracions 
als mitjans. La proposta actual de 
l’Ajuntament advoca per la requalifi¬ 
cació dels terrenys, i és encara més 
agosarada que el projecte del mateix 
FC Barcelona. En aquesta proposta es 
destinen a equipaments únicament el 
4% del total del terreny (7.464 m 2 ), i 
a més fins i tot inclou 15.000 m 2 des¬ 
tinats a la construcció d’hotels. Per la 
seva banda, Iniciativa per Catalunya , 
tot i que inicialment es va oposar a la 


desaparició dels equipaments i va 
qualificar la proposta del Barça de a 
«pelotazo» urbanístic, actualment ha 
presentat un projecte que també 
inclou la requalificació dels terrenys i 
la construcció de 1.080 habitatges. 


OPOSICIÓ A LA REQUALIFICACIÓ 

Cap dels projectes, ni el del Barça, ni 
el de l’Ajuntament, ni el d’ICV satisfà 
el veïnat de les Corts, que des de fa 
mesos treballa perquè més entitats i 
veïns s’adhereixin a la lluita contra la 


requalificació del Miniestadi. A més 
de visualitzar aquesta opció a escala 
local, amb pancartes i accions de 
protesta, han convocat una assemblea 
veïnal per al proper mes de no¬ 
vembre. 


Precedents 


Gols als 
ajuntaments 

El Barça no és l’únic club de 
futbol que pretén «treure pro¬ 
fit» del seu patrimoni a partir 
de les requalificacions urbanís¬ 
tiques. Molts dels directius fut¬ 
bolístics tenen estretes rela¬ 
cions amb empreses immobilià¬ 
ries i constructores, i això no 
pot passar per alt, com tampoc 
que les llotges dels principals 
equips acullen cada partit im¬ 
portants personalitats de la vi¬ 
da econòmica i política. 

El 1997 l’Espanyol es va con¬ 
vertir en el pioner d’aquesta 
estratègia i es va vendre l’es¬ 
tadi de Sarrià després d’acon¬ 
seguir el canvi d’ús dels 
terrenys. L’operació no va aca¬ 
bar de rutllar, ja que no es va 
poder construir la zona d’habi¬ 
tatges de luxe prevista inicial¬ 
ment a causa de l’oposició 
social. El club blanc-i-blau ha 
ubicat les seves instal·lacions a 
Sant Adrià de Besòs i a 
Cornellà. 

El Reial Madrid també va fer 
el seu negoci en una operació 
de la mà de Florentí no Pérez, 
que va aportar al club 504 
milions d’euros de benefici i 
que va ser denunciat fins i tot 
pel PSOE. 

D’altra banda, el València 
Club de Futbol no ha volgut ser 
menys. L’entitat esportiva 
espera obtenir al voltant de 
320 milions d’euros per la 
requalificació de 88.700 m 2 de 
l’estadi de Mestalla, ubicat al 
centre de la ciutat. 



«Ens oposem que la reforma del 
Camp Nou la pagui la ciutadania» 

Adela Agelet 

Portaveu de la Coordinadora d'Associacions de Veïns i Entitats de les Corts 


Gairebé 10 anys després que 
la pressió veïnal aturés el Pla 
Barça 2000, els veïns i veïnes 
de les Corts s'han tornat a 
organitzar per evitar un nou 
intent de requalificació dels 
terrenys del Miniestadi. 

Ester Rams 

Les Corts 


Què és la Coordinadora d’Associa¬ 
cions de Veïns i Entitats de les 
Corts? 

Podríem dir que és la continuació de 
la plataforma opositora al Barça 2000. 
A les Corts tenim poca tradició de tre¬ 
ball en comú però aquesta plataforma 
va aconseguir agrupar diverses enti¬ 
tats i, fins i tot, després d’aturar el 
projecte urbanístic els contactes es 
van mantenir. Pensàvem que els ter¬ 
renys del Miniestadi suposaven un 
conflicte potencial i hem continuat 
parant-hi atenció. Així que, quan es va 
començar a parlar de la remodelació 
del Camp Nou, ens vam tornar a tro¬ 
bar i ens vam constituir legalment 
com a coordinadora. Actualment està 


formada per set associacions veïnals: 
Zona Universitària, Avinguda Xile, 
Sant Ramon, Racó de les Corts, Camp 
Nou, les Corts Sud i les Corts, però se 
n’hi estan afegint més. 

Quina és la vostra posició davant 
el projecte presentat pel Barça? 

El Barça vol pagar la remodelació del 
Camp Nou, que costa uns 500 mi¬ 
lions d’euros, amb la requalificació 
dels terrenys del Miniestadi, on volen 
construir pisos. Nosaltres ens hi opo¬ 
sem rotundament, perquè si això es 
fes, representaria que entre tots els 
ciutadans pagaríem les reformes de 
l’estadi i perdríem 70.000 m 2 d’equi¬ 
paments. Estem en contra de qualse¬ 
vol requalificació d’aquests terrenys, 
que estan considerats pel Pla general 
metropolità (PGM) com a equipa¬ 
ments esportius consolidats. La llei 
diu que si ja no interessen al propie¬ 
tari han de passar a ser una zona ver¬ 
da o equipaments. Pot semblar una 
postura molt dura, però només vo¬ 
lem que es compleixi la llei. I oposar- 
nos-hi és l’única manera que tenim 
de garantir els nostres drets ciuta¬ 
dans. Si ara ens deixem atropellar, 
després serà pitjor; i més si tenim en 


compte que el que passi amb el Barça 
pot ser un precedent molt important 
per al Club de Polo i el Club Laietà. 

I l’Ajuntament què hi diu? 

L’Ajuntament defensa la requalificació 
i ha presentat una avaluació del pro¬ 
jecte del Barça on proposa construir 
1.625 pisos. Més dels que volia fer el 
club! I deixa només 7.000 m 2 per a 
equipaments. S’excusen dient que 
«els pisos fan ciutat», però el que fa 
ciutat són les persones! 

Pot ser que les requalificacions 
siguin el ‘modus operandi’ de 
l’Ajuntament? 

Sí, no hi ha hagut capacitat de decidir 
com havia de créixer la ciutat per part 
de l’Administració. El que ha passat és 
que el PGM, aprovat el 1976 i que ja 
era de mínims, se l’han anat revenent. 
Però és que si no canvia la forma de 
finançament dels ens locals, molt vin¬ 
culada al sòl i a la construcció, les en¬ 
titats veïnals no «podem jugar». 

La llei diu que mai es pot ‘perdre’ el 
sòl destinat a equipaments, no? 

Els metres que es perden han d’esde¬ 
venir sòl per a equipaments en algun 


altre territori de l’àrea metropolitana. 
Però nosaltres volem que aquests 
equipaments es construeixin aquí. En 
tot cas, la nostra solidaritat amb la 
resta de la ciutat és que tothom pugui 
gaudir dels equipaments que es facin 
aquí, és a dir, que si es construeix una 
residència, que hi vingui qui tingui 
més necessitat, sigui d’on sigui. 

A què s’han de destinar els 
terrenys que es volen requalificar? 
Hem fet un llistat dels equipaments 
que les Corts necessita, on prioritzem 
les necessitats de les persones grans i 
les que tenen discapacitats. Conside¬ 
rem que cal una residència per a la 
gent gran, un allotjament i un centre 
de formació per a persones amb dis¬ 
capacitats, una escola bressol amb 
força places, un nou institut i habitat¬ 
ges per a joves. I també ens agradaria 
que s’hi fes un gran equipament es¬ 
portiu. És curiós, però, ni la proposta 
del club ni la de l’Ajuntament no de¬ 
diquen ni un pam al foment de l’es¬ 
port. El Barça ja en podria deixar al¬ 
gun, de record! I més encara si tenim 
en compte les molèsties que genera 
al veïnat, ja que cada 15 dies tenim el 
barri ocupat! 

Sants 


A PEU DE CARRER 


Crisi a 

l’Ajuntament 

Laia Sànchez Amat 

Passejo pel barri. El que fa uns me¬ 
sos eren carrers intransitables, 
plens de pols i soroll i amb sacs de 
runa, tanques i material d’obra al 
bell mig, ara semblen més aviat les 
vies d’una ciutat fantasma. Bé, pot¬ 
ser no cal exagerar. Però sí que es 
palpa a l’ambient una calma cons¬ 
tructora inusual. Hem passat de la 
bogeria per enderrocar, edificar, re¬ 
formar i restaurar a una sèrie de car- 
tellets d’«En venda» penjats en bal¬ 
cons d’edificis nous o a les portes 
d’obres a mig acabar. Bé, és tran¬ 
quil·litzador comprovar que ara la 
crisi la vivim tots i no pas com fa un 
any, quan semblava que només 
afectava la gent normal. 

Doncs bé, ara el barri es veu en¬ 
vaït per un petit exèrcit de controla¬ 
dors de la zona verda, i algunes pla¬ 
ces estan ocupades dia sí, dia no, 
per patrulles de la Guàrdia Urbana. 
Què està passant? Sense anar més 
lluny, fa dos divendres vaig ser testi¬ 
moni d’una mena de redada de la 
policia municipal en coordinació 
amb la Policia Nacional (!). Al mig 
de la plaça Osca, sense respectar 
cap norma de circulació (a ells no 
els cal), hi havia aparcats un cotxe 
patrulla i una moto de la Guàrdia 
Urbana, juntament amb una furgo¬ 
neta dels seus antiavalots. Havia 
passat res? No, control rutinari. No¬ 
més estaven demanant la identifica¬ 
ció a colles de joves asseguts als 
bancs, exigint els papers de perso¬ 
nes amb aspecte d’«immigrant», po¬ 
sant multes a motoristes despitats 
que aparcaven el seu vehicle en un 
raconet de la plaça... Doncs jo no 
ho vaig trobar gaire normal. 

Ràpidament, dins del meu cap, 
es va produir una curiosa associació 
d’idees. Què ho fa que, de cop i vol¬ 
ta, a la zona verda es posen més 
multes que mai? Què ho fa que a la 
plaça Osca s’hi aposten urbans ca¬ 
çant infractors? No serà que la crisi 
també ha arribat a l’Ajuntament? 
Que la seva principal font d’ingres¬ 
sos (la concessió de permisos d’o¬ 
bra) s’ha acabat? Potser han de bus¬ 
car vies alternatives de finaçament... 


12 d’octubre: tornen les protestes 
contra l’acte feixista de Montjui'c 



Un dels activistes encadenat a un arbre de la plaça Sant Jordi. ALBERT GARCIA 


Les accions de protesta dels 
col·lectius antifeixistes i de 
l'esquerra independentista no 
van aconseguir evitar l'acte 
d'exaltació feixista. 

Albert Ricart 

Sants 


Uns 400 Mossos d’Esquadra i el Go¬ 
vern van emparar la celebració del 


Día de la Hispanidad, convocada per 
diferents grups d’ultradreta, a la plaça 
Sant Jordi de Montjuic. L’acte, previst 
per al migdia del 12 d’octubre, va 
aplegar unes 300 persones que defen¬ 
saven, entre altres coses, la unitat 
d’Espanya i l’alçament de 1936. 

ACCIONS DE DENÚNCIA 

La tarda del dia 11, una vintena de 
membres de l’esquerra independen¬ 
tista del Barcelonès es va encadenar 
als arbres de la plaça Sant Jordi per 


impedir la celebració de l’acte ultra- 
dretà. A les set de la matinada van ser 
desallotjats, amb l’ajut d’un camió de 
bombers, per deixar via lliure a la ce¬ 
lebració dels grups feixistes. Tots els 
activistes van ser identificats, i set 
d’ells van ser portats a comissaria, 
d’on van sortir dues hores més tard. 

El dia 12 hi havia convocada una 
manifestació antifeixista que va reunir 
un miler de persones a la plaça de 
Sants. Els mossos la van rodejar, 


impedint la llibertat de moviments. La 
marxa va intentar baixar pel carrer 
Jocs Florals, però una forta càrrega 
policial la va obligar a avançar per la 
carretera de Sants, fins a arribar da¬ 
vant la seu del Districte, on els mossos 
van tornar a carregar desmesurada¬ 
ment. L’actuació policial va causar 20 
ferits, cinc dels quals van necessitar 
atenció mèdica. Desprès de dues ho¬ 
res, la marxa va tornar a la plaça de 
Sants, on va ser descombocada. 


«Recolzem la crema 
de fotos del rei, però 
no en som els responsables» 

Entrevista a Marc i Guifré 

Veïns de Sants i membres de lindependentisme i altres 
moviments socials del barri 


respondre als jutjats de Barcelona. Per 
tant, encara estem encausats. La valora¬ 
ció és de denúncia, ja que és evident 
que l’Audiència Nacional, el tribunal 
més polititzat d’Europa, acostumat a 
condemnar sense proves i il·legalitzar 
opcions polítiques, no ha trobat mo¬ 
tius de judici, i per tant els mossos en 
són els responsables. Encara esperem 
una explicació, ja que, a part del tràn¬ 
gol, hi ha els costos econòmics o faltar 
a la feina, perdre temps i diners per 
demostrar coses que són evidents. 


Marc i Guifré han hagut de 
viatjar a l'Audiència Nacional 
de Madrid, acusats de delictes 
contra la Corona espanyola. 

Redacció 

Sants 


El 22 d’octubre vau anar a Madrid 
citats per l’Audiència Nacional. 
Per què? 

Durant els actes de la Diada, uns desco¬ 
neguts van cremar una fotografia del 


rei i banderes d’Espanya i de França. 
L’Audiència Nacional, un tribunal d’ex¬ 
cepció, va demanar als Mossos d’Es¬ 
quadra que identifiquessin els respon¬ 
sables de l’acció. Però la brigada d’in¬ 
formació d’aquest cos policial no va ser 
capaç d’identificar-los i va preferir in¬ 
culpar gent que no n’era responsable 
abans d’admetre que no podien fer el 
que se’ls havia encarregat. 

Heu denunciat que ha estat un 
cas de persecució política. En què 
us baseu? 


Com ja hem dit, nosaltres malgrat re¬ 
colzar la campanya antimonàrquica i 
la crema de fotos, no en som els res¬ 
ponsables i ens han encausat per ser 
gent activa políticament dins el movi¬ 
ment independentista, a l’Assemblea 
de Joves o a Endavant. Sabien perfec¬ 
tament a qui encausaven i per què. 
En cap cas per cremar fotos. 

Com valoreu l’absolució? 

Absolts ho estem del delicte d’injúries; 
sobre la bandera espanyola, hem de 



La manifestació antifeixista, totalment envoltada pels Mossos d’Esquadra. ALBERT GARCIA 



Els imputats i la imputada declaren davant la premsa després de la vista. ALBERT GARCIA 

Productes pel cultiu 
d’exterior i interior 

Carrer Guadiana 30 

Tens un projecte o una idea de negoci? 

Aro_Coop t'ajuda a fer-la realitat amb forma cooperativa 


Sectors 

consum ecològic 

El llibre ‘Frontera Sur’ es presenta 
davant el CIE de la Zona Franca 



Imatge de la presentació del llibre davant del CIE de la Zona Franca. EDUARDO DÍAZ 


El 21 d'octubre al matí, a la 
porta del Centre 
d'Internament d'Estrangers 
(CIE) de la Zona Franca, es va 
presentar el llibre Frontera 
Sur: Nuevas políticas de 
gestión y externalización del 
control de la inmigración en 
Europa , de l'editorial Virus. 

Albert Ricart 

Zona Franca 


A la presentació del llibre hi van par¬ 
ticipar Gerardo Pissarello, de l’Obser¬ 
vatori pels Drets Econòmics Socials i 
Culturals, Hibai Arbide i Cristina Fer- 
nàndez Bessa, de l’Espai per la Des¬ 
obediència de les Fronteres, que van 
posar de manifest la duresa del marc 
jurídic referent a la immigració. 

L’acte va servir també per denun¬ 
ciar les polítiques europees dutes a 


terme respecte a la immigració, així 
com l'evident vulneració dels drets 
humans que pateix aquest col·lectiu. 

D’altra banda, es va recordar la si¬ 
tuació de les 46 persones que actual¬ 
ment es troben a l’espera de judici 
per intentar ocupar i desmantellar, 
simbòlicament, el CIE de la Zona 
Franca, que estava en construcció, el 
24 de juny de 2006, dins la celebració 


de la II Caravana Europea per la 
Llibertat de Moviment. 

Aquesta presentació coincideix 
amb l’aprovació de mesures i pactes 
europeus, que endureixen i intenten 
frenar, encara més, la llibertat de 
moviment de les persones. Segons 
els autors, aquest llibre pretén ser un 
manual per lluitar contra aquesta 
situació. 


Els vei’ns del carrer 
Vallespir esperen sentència 



Pancarta a la façana de l’edifici del carrer Vallespir, 25. ALBERT GARCIA 


Redacció 

Sants 


El 16 d’octubre va tenir lloc el judici 
que ha de determinar si la finca del 
carrer Vallespir, 25 es troba o no en 


estat ruïnós. Caldrà esperar fins que 
es publiqui la sentència, a principis 
de novembre. 

Durant el judici els perits de les 
dues parts -veïns i propietaris- van 
oferir versions contradictòries sobre 


el valor de l’immoble i les repara¬ 
cions que cal fer-hi, raó per la qual el 
jutge va encarregar un nou informe i 
ha visitat l’edifici. 

Els propietaris van defensar que 
l’immoble es troba en estat ruïnós, ja 
que el cost de les reformes que s’hi 
han de fer supera el 50% del seu va¬ 
lor, mentre que els inquilins van ar¬ 
gumentar que la intenció real dels 
propietaris és fer-los fora mitjançant 
la declaració de ruïna i van assegurar 
que se senten víctimes d’un cas d’as- 
setjament immobiliari. Els inquilins 
valoren positivament la vista oral, en 
la qual afirmen que «s’ha notat que la 
propietat estava exagerant per decla¬ 
rar la finca en ruïnes» i esperen un 
sentència favorable que eviti la decla¬ 
ració de ruïna i que obligui la propie¬ 
tat a fer les reformes necessàries. A 
més, destaquen el suport rebut per 
les entitats veïnals del barri. 


ENLLAÇ A BARRISANTS.ORG 


Èxit del 
primer mercat 
d’intercanvi 

El 19 d’octubre la plaça de la Farga 
va acollir un mercat d’intercanvi 
organitzat per la xarxa d’intercanvi 
de sants, que valora molt positiva¬ 
ment l’activitat. Per tal de continuar 
fomentat aquesta pràctica al barri 
han creat un blog, on també es pot 
fer intercanvi per Internet: http:// 
intercanvisants.entodaspartes.net. 

Recuperar la 
memòria 
d’Esteve 
Fortuny 

Ara fa 25 anys moria Esteve Fortuny, 
guitarrista i compositor de la Com¬ 
panyia Elèctrica Dharma. Amb la fi¬ 
nalitat de rememorar la figura del 
que va ser un dels pioners del rock 
català, neix «La iniciativa popular 
per a la Memòria d’Esteve Fortuny» 
que, entre altres coses, ha començat 
a recollir firmes reclamant un carrer 
amb el nom del músic: http:// 
iniciativaesteve.blogspot.com. 

Jornades 
indígenes a 
l’Espai Obert 

L’Espai Obert va acollir dues ses¬ 
sions de les jornades «La comuni¬ 
tat: una visió indígena de la vida en 
un món al llindar del col·lapse», 
que sota aquest suggerent títol pre¬ 
tenen recollir les propostes dels 
pobles indígenes llatinoamericans 
per al món occidental: http:// 
lacomunitatindigena.miarroba.com. 

Castanyada 
literària 
a Can Vies 

El 31 d’octubre la Ciutat Invisible i 
el Centre Social Autogestionat Can 
Vies van organitzar la presentació 
del llibre Sol Cec: Poemes d’amor i 
de lluita , del poeta, novel·lista i 
periodista amazigh Salem Zenia, 


que viu actualment a Catalunya 
com a refugiat polític. L’endemà, el 
col·lectiu independentista llibertari 
Negres Tempestes va convidar Jor¬ 
di Martí Font perquè presentés el 
seu llibre Ni Nadal ni Setmana 
Santa. El Camp: deu anys d’opinió 
crítica. Es tracta d’un recull d’es¬ 
crits d’opinió del periodista i mem¬ 
bre del col·lectiu editor de la revis¬ 
ta Catalunya de la CGT. 

Mobilitzacions 
a Nissan 

Després d’una setmana d’intenses 
mobilitzacions, els treballadors i 
treballadores de Nissan han decidit 
que les accions de protesta conti¬ 
nuaran fins que l’empresa no retiri 
l’expedient de regulació d’ocupa¬ 
ció (ERO) que afecta 1.680 perso¬ 
nes. Es tracta de l’ERO més impor¬ 
tant a Catalunya des de 1993 i po¬ 
dria representar que més de 7.000 
persones perdessin la feina. Com 
assenyalen fonts sindicals, «la con¬ 
tinuïtat de la planta és qüestió de 
voluntat i no de competitivitat», ja 
que la barcelonina és la cinquena 
planta més rendible de la multina¬ 
cional. 

‘El tercer 
grau també 
és presó’ 

El passat dissabte 1 de novembre 
una concentració davant la presó 
Model denunciava que aquest cen¬ 
tre penitenciari ha sancionat en 
Francesc Argemó, Franki , per assis¬ 
tir a una manifestació a Terrassa. El 
jove va ser empresonat per ultratge 
a la bandera espanyola i actualment 
compleix la condemna en règim 
obert a la presó Model, on hi ha 
d’anar a dormir cada dia. Ara, com 
a conseqüència de la sanció, no po¬ 
drà sortir durant tres caps de set¬ 
mana. Els col·lectius que donen su¬ 
port al jove i que en demanen la lli¬ 
bertat manifesten que aquest càstig 
corrobora encara més el caràcter 
polític de la seva detenció i recor¬ 
den que a en Franki ja se li ha obert 
un altre expedient per una carta 
que va escriure en solidaritat amb 
el pres anarquista Amadeu Casellas. 

Parèntesi 


LLIBRE _ MÚSICA 

Contes per 
un món millor 


ESPLAI XIROIA 

Molta gent sovint obli¬ 
da que l’escriptura, i 
la cultura en general, 
no son un patrimoni 
exclusiu d’elits i 
intel·lectuals. Tots po¬ 
dem escriure, compar¬ 
tint les nostres idees i 
fabulacions, i fins i tot 
arribar a fer-ho amb 
gran traça narrativa. 

Demostrar això va 
ser un dels objectius 
principals que es va 
plantejar a l’Esplai Xi- 
roia quan es van deci¬ 
dir a fer, entre tots els 
que en formen part, 
un llibre de contes. Es¬ 
criure, il·lustrar i ma- 


quetar son algunes de 
les tasques que nens i 
monitors han hagut 
d’assumir per portar a 
terme aquest repte. 

Tots els contes fan 
reflexionar sobre com 
arribar a aquest món 
millor. Compartir, reci¬ 
clar, riure, estimar o 
ajudar son alguns dels 
verbs que, els que lle¬ 
geixin aquest llibre po- 
dràn trobar. 

Tothom qui ho vul¬ 
gui el podrà trobar a la 
Ciutat Invisible, al Te¬ 
rra d’Escudella o di¬ 
rectament a l’esplai. 

Agus Giralt 




La ventana indiscreta 


MALOS VICIÓS 
GOR DISKAK 

Sisè treball en estudi 
d’aquesta veterana 
banda de Castelló que 
s’ha consolidat, musi¬ 
calment parlant, com 
un dels referents més 
interessants del pano¬ 
rama peninsular. Se¬ 
gueixen practicant un 
punk-rock accelerat 
amb molta melodia, 
però ja han deixat de 
banda les petites pinze¬ 
llades skatalítiques o 


reagges tan corrents en 
el passat, i plasmen la 
seva evolució i frescor 
amb alguns passatges 
més metal·lers que 
confirmen la seva ma¬ 
duresa i reforcen la po¬ 
tència de les seves 
composicions. 

Val la pena posar de 
manifest la perfecta 
execució instrumental i 
vocal d’aquestes dotze 
cançons que t’animen a 
ballar però també a re¬ 
flexionar; a esbargir-se 


i a lluitar, a agafar aire 
i a escopir al vent unes 
embriagadores torna¬ 
des que et toquen la fi¬ 
bra. 

La producció és sor¬ 
prenent, efectes, cors, 
teclats, bones resolu¬ 
cions de les harmo¬ 
nies... 

Malos Viciós, com to¬ 
tes les grans bandes, 
s’haurien de plantejar 
gravar un directe. 

Tomi 


CINE 


Quemar 
después de leer 



ETHAN IJOELCOEN 

Els germans Coen ens 
tenen acostumats a dos 
tipus de cinema: el que 
podríem anomenar ne¬ 
gre, com ara Sang fàcil, 
Mort entre les flors i la 
recentment oscaritza- 
da No és país per a 
vells, i el de les comè¬ 
dies no exemptes de 
dosis de gènere negre 
com El gran Lebowsky, 
El gran salt, Crueltat 
intolerable o aquesta 
última, Quemar des¬ 
pués de leer. 

Aquest és un film 
d’un encert inqüestio¬ 
nable. Una sàtira ferot¬ 
ge que ens presenta 
una galeria de perso¬ 
natges immadurs, cob- 


diciosos i egoistes amb 
els quals reflecteix 
molt bé el caràcter de 
l’americà mitjà, i un 
guió calculat a la per¬ 
fecció. Tot plegat fa 
d’aquest film un pro¬ 
ducte intel·ligent i 
molt divertit. A més, 
compta amb un reparti¬ 
ment espectacular en 
què tots estan a l’alça¬ 
da, especialment John 
Malkovich i Francés 
McDormand. També cal 
destacar Brad Pitt i 
George Clooney, molt 
divertits, i l’última 
guanyadora de l’Oscar 
a la millor actriu secun¬ 
dària, Tilda Swinton. 

Lancelot 


BURXANT ELS BYTES 


Televisió a la carta 


Avui en dia, Internet 
ens ofereix la possibili¬ 
tat de veure la nostra 
programació preferida 
quan vulguem a través 
de l’ordinador. Sense 
publicitat i a l’hora que 
ens vingui de gust. 

Per fer-ho podem ac¬ 
cedir a les planes de ca¬ 
denes com Rtve.es i 
Tv3.cat. Allà podrem 

L 


trobar les produccions 
pròpies de les cadenes. 

Però, a més a més, a 
través de programes 
d’intercanvi de fitxers 
com l’Emule, també 
podem trobar capítols 
de sèries emeses en 
altres països que enca¬ 
ra no han arribat als 
nostres televisors. A 
més, en planes com 


Seriesyonkis.com i You- 
tube.com podem veure 
capítols de sèries pocs 
dies després de la seva 
emissió en el país 
d’origen i amb subtí¬ 
tols, normalment, en 
castellà. 

Per als subtítols hi ha 
planes específiques que 
es dediquen a fer-ne de 
forma amateur, oferint 


resultats en dos o tres 
dies des de la seva 
emissió als EUA, com 
ara Subswiki.com. 

D’aquesta manera 
són moltes les persones 
que segueixen les seves 
sèries preferides a tra¬ 
vés de la xarxa, tot so¬ 
vint veient els capítols 
mesos abans de la seva 
emisió per la nostra te¬ 
levisió. 

Bernat Costa 


YoufiE 


Mundial (todos) tspaiïol 

Inicio 

A Sants, ja som de nou! 



Pancarta amb el lema «A Sants pugem fins 
on volem» desplegada per l’Assemblea de 
Barri durant la diada. CASTELLERS 


Roger Vilalta 

Sants 


Els Castellers de Sants ens hem fet 
grans. En l’any de celebració del nos¬ 
tre quinzè aniversari, hem entrat dins 
del selecte grup de co¬ 
lles que han estat capa¬ 
ces de descarregar un 
castell de nou. Rere 
aquest èxit s’hi amaga tot 
un seguit de motius rela¬ 
cionats amb la mateixa 
evolució de la colla: l’as¬ 
soliment d’un altíssim 
nivell tècnic en totes les 
facetes del castell, des de 
la pinya fins a la canalla 
que corona les construc¬ 
cions; l’existència des 
dels seus inicis d’un nu¬ 
cli de castellers forta¬ 
ment arrelat a la colla i 
que ha estat fonamental 
per garantir la bona salut 
de l’entitat -fins i tot en 
moments de certa dava¬ 
llada del nivell caste¬ 
ller-, i, evidentment, la 
constant entrada de 
membres que l’ha anat farcint d’idees 
i d’esperit renovat. 

Tot això és ben cert, i ha estat bàsic. 
Però no és suficient. Un castell de nou 
executat per una colla jove i nascuda 
en el marc geogràfic no tradicional¬ 
ment casteller (més encara quan par¬ 
lem de la ciutat de Barcelona) signifi¬ 
ca moltes més coses que les que afec¬ 
ten només el seu desenvolupament 
intern. Els Castellers de Sants hem 


nascut i hem crescut amb voluntat in¬ 
equívoca de ser la colla del barri i per 
al barri. I la darrera Diada de la Colla, 
el passat 19 d’octubre, ha estat, segur, 
l’exponent màxim d’aquesta realitat. 
Mai com en aquesta jornada hem cop¬ 


sat que executàvem el castell amb el 
suport físic i moral de la gent del barri 
i mai com en aquesta jornada hem tin¬ 
gut plena consciència que amb el tres 
de nou amb folre descarregat no no¬ 
més feia història la mateixa colla sinó 
que, amb aquesta, ho feia també tota 
la gent de Sants. Com vam poder lle¬ 
gir a l’espectacular pancarta desplega¬ 
da per l’Assemblea de Barri mentre 
feia entrada a plaça el nostre pilar ca¬ 


minat, «A Sants pugem fins on volem». 
I si és així, si el nostre castell ha pogut 
arribar als nou pisos, ha estat sobretot 
per una raó essencial: perquè els pi¬ 
lars són ferms, perquè estan plena¬ 
ment arrelats al barri, perquè se ci¬ 


menten amb l’ajut de les entitats, des 
de les de lleure i les educatives fins a 
les més reivindicatives, i amb l’ajut 
dels comerços i del nostre veïnat. 

Perquè rere aquesta fita, que és re¬ 
coneguda com a importantíssima en 
el sentit estrictament casteller i que ha 
estat àmpliament celebrada tant per la 
resta de colles com pels mitjans espe¬ 
cialitzats, hi trobem un missatge que 
transcendeix -i molt- l’èxit puntual: 


no hi ha un projecte seriós de conso¬ 
lidar-se i de créixer que no es planifi¬ 
qui i s’executi des de la base, per mol¬ 
tes energies o voluntats que es vul¬ 
guin imposar des del terrat. 

El tres de nou ha estat l’eclosió de¬ 
finitiva de la colla de Sants 
en el si del món casteller i 
ha provocat un esclat ma¬ 
júscul de felicitat en tots i 
cadascun dels seus mem¬ 
bres, perquè ha estat la cul¬ 
minació del minuciós i tos¬ 
sut treball que s’ha anat 
duent a terme en els dar¬ 
rers anys. Però aquest tres 
de nou amb folre que 
veiem penjat cada dia en 
aparadors de comerços, en 
locals d’entitats, en escoles, 
en esplais, és sobretot la re¬ 
presentació física del que 
Sants ha estat, és i ha de se¬ 
guir sent: un barri viu, en 
constant moviment i amb 
iniciativa i esperit participa¬ 
tius. Però aquest no és, ni 
molt menys, un camí fina¬ 
litzat. No ens conformem a 
tastar aquest nivell caste¬ 
ller, sinó que el volem consolidar i am¬ 
pliar. I per assolir-ho, és clar, ens cal 
seguir sense defallir en la feina fosca 
que duem a terme en els dos assajos 
setmanals, però ens cal també -i so¬ 
bretot- l’alè, el suport de l’afició. Per¬ 
què a Sants no podrem construir cas¬ 
tells, ni de nou ni de cap mena, aliens 
a la força i la vitalitat de la seva gent. 
Els Castellers de Sants som i serem de 
nou amb i per al barri, o no serem. 



El folre celebrant el tres de nou descarregat a la plaça Bonet i Muixí CASTELLERS 


Quinze anys 
castell a castell 


1993: presentació oficial de la co¬ 
lla. Any de castells de sis, pilar de 
cinc i un quatre de set carregat. 

1994: creixement de la colla, 
treballant la gamma de set i 
set i mig. 

1995: any de consolidació de la 
colla, amb castells de set i amb la 
torre de set carregada. 

1996: any de la torre de set i de 
treballar per fer castells de vuit. 


1997: amb el quatre de vuit els 
Castellers esdevenen un tema 
d’actualitat i d’interès entre 
la gent i els mitjans de 
comunicació locals. 

1998: celebració del cinquè ani¬ 
versari i temporada de transició. 

1999: recuperació del carro gros i 
any en què es carrega per primer 
cop el tres de vuit. 

2000: la colla fa per primer cop 
dos castells de vuit en una mateixa 
actuació descarregant el tres i el 
quatre de vuit. A Vilafranca, es fa 
un primer intent de torre de vuit 
amb folre que cau entrant dosos. 


2001: un any de transició amb 
renovació tècnica de castellers i 
any en què els Castellers de 
Vilafranca converteixen la plaça 
Bonet i Muixí en plaça de nou. 

2002: temporada de resistència 
durant la qual es porta el primer 
castell de vuit al Concurs de 
Tarragona. 

2003: celebració del desè 
aniversari i any de rècords 
castellers: alta seguretat en els 
castells (quasi totes les construc¬ 
cions descarregades), molta 
participació de castellers i amics a 
les diades clau i primer dos de vuit 
amb folre carregat. 


2004: amb esperit de superació, la 
colla treballa fort i aconsegueix 
descarregar per primer cop un 
castell de vuit al Concurs de 
Tarragona. 

2005: l’any en què la colla descar¬ 
rega el primer castell folrat (dos 
de vuit amb folre) també és el de 
la consolidació del quatre de vuit, 
l’obertura del local social (Cal 
Borinot) i la utilització del casc per 
a la canalla. 

2006: any triomfal de consolidació 
del tres de vuit i el dos de vuit 
amb folre, i es descarrega també 
el nou de set amb una enxaneta. 

Es participa per primer cop a la 


Festa Major de Sants com a 
responsables d’un tram del carrer 
Vallespir, on hi ha Cal Borinot. 

2007: l’any de les tripletes de vuit 
(tres i quatre de vuit i dos de vuit 
amb folre en una mateixa actua¬ 
ció) es tanca amb el primer assalt 
als castells de nou amb dos intents 
desmuntats molt dignes. La colla 
segueix creixent notablement. 

2008: encara per tancar la tempo¬ 
rada, de moment els Borinots han 
fet història descarregant el tres de 
nou amb folre a la plaça pròpia i 
carregant el pilar de sis. La colla 
treballa noves construccions, com 
ara el cinc de vuit. 

Espècia sdegborinot 



«Això dels castells 
és apassionant» 

Ariadna Vàzquez 

Crossa del folre 


Els Borinots han tingut uns 
dies per pair el que va signifi¬ 
car, tant per a ells com per al 
barri, l'actuació de la Diada 
passada. En el seu fòrum han 


La setmana prèvia al concurs vaig es¬ 
tar nerviosíssima, cada dia que pas¬ 
sava més. Aquell mateix matí, a les 
6.30 h, em prenia el meu primer so- 
bret de til·la, obsequi del Terra d’Es¬ 
cudella, on havíem anat a sopar la 
nit abans. I va ser acostar-me al nucli 
de la soca i, bufff!, els nervis van do¬ 
nar lloc a la concentració. 

I els dies previs a la Diada va ser 
tot el contrari. Havia passat tota la 
setmana ben tranquil·la, exstranya- 
ment tranquil·la... M’inquietava bas¬ 
tant veure que la meva calma estava 
present en molts altres de la colla. 
Però arriba diumenge al matí i em 
desperto amb aquell rau-rau a la 


Si al concurs vam rebre una col·la¬ 
boració emocionant de camises de 
tants colors, a casa nostra era el bar¬ 
ri, les famílies, els simpatitzants, els 
amics... Tots ells apropant-se a la so¬ 
ca, demanant com podien ajudar. 

Tothom sabia el que anàvem a fer. 
Sonen les gralles i jo, allà plantat da¬ 
vant d’aquella enormitat. És molt 
bèstia. Un castell de nou és molt 
gran, molt. Hem fet castells grossos, 
però el castell de nou pisos és ge¬ 
gant. Una definició perfecta del que 
són els castells. Una obra col·lectiva 
on la individualitat passa clarament 


estat comentant aquests dies 
les emocions de la jornada. 
Aquí hi ha una mostra del que 
va ser per a algunes el tres de 
nou amb folre. 


panxa, que durant les matinades es 
converteix en un nus de nervis cada 
vegada més fort, de manera que du¬ 
rant l’estona que vam trigar a tancar 
la soca em pensava que em sortiria 
el cor del pit, de tan nerviosa com 
estava. 

«L’hem descarregat! L’hem desca¬ 
rregat! Hem descarregat el tres de 
nou a casa!!!» Encara no m’ho crec! 
Miro fotos, l’he vist en vídeos, per la 
tele... Que gran! Quina emoció! 
Quin tros de castell, quina gran co¬ 
lla! Podria escriure i escriure sensa¬ 
cions i sentiments del tres de nou, 
però s’ha de viure, senyors, s’ha de 
viure! 


a un segon terme. De fet, esdevens 
ridícul davant aquella muntanya hu¬ 
mana. Petit, petit, petit. És un espec¬ 
tacle. Són moments per gaudir. 

El castell es carrega i la plaça vi¬ 
bra com mai. La descarregada és se¬ 
guida per tothom amb moltíssima 
emoció. 

És massa fort el que ha passat, i 
la tensió, i el cor a la boca, i un res¬ 
pirar entretallat, i sembla que final¬ 
ment el cos ha dit prou a tanta con¬ 
tenció de tota mena. És l’explosió 
d’una colla. Un moment únic. Ho 
hem fet, ho hem fet, ho hem fet... 


Quins nervis que tenia, redéu! Neces¬ 
sitava saber què passaria! Desitjava 
amb totes les forces del món descar¬ 
regar aquell castell! Seguidament, el 
somni s’havia fet realitat; quedaven 
lluny els intents de Vilafranca i, in¬ 
clòs, el tres carregat del concurs. 
Quina barreja de sentiments més di¬ 
fícil de descriure. Quin desenllaç més 


Crec que tots tenim la nostra petita 
experiència. Dic «petita» perque érem 
molts, i totes juntes fan aquest tres de 
nou amb folre. A plaça tot anava prou 
bé, es veia genteta, tot i que amb el 
nostre color mai sembla que siguem 
molts. Faig una mirada enrere i veig 
gent del carrer, gent del nostre barri 


Uns instants abans de pujar al folre 
no sé què passa amb la faixa que 
m’estreny molt, la respiració se 
m’accelera... «Genis, tranquil, que 
no és la Guàrdia Civil, només un un 
tres de nou.» Un tres de nou!!!!!!!!! 

I després de descarregar-lo... pot¬ 
ser no em surten les llàgrimes, però 
a qui li importa això! L’important és 


feliç. Allà, sobre la soca, em sentia la 
persona més feliç del món... Quina 
bogeria! El que acabàvem d’aconse¬ 
guir era molt fort. I ho demostren les 
cares i els plors de la gent, l’ambient 
a plaça, l’entrega del barri, la prem¬ 
sa de l’endemà... Quin 2008! Això 
dels castells és apassionant! I el mi¬ 
llor... sempre està per arribar. 


dins de la soca i que tenen darrere 
seu castellers més experimentats. 
Penso que no sé com reaccionaran i 
que potser hauran de patir molt i els 
falta experiència. Aquest tres de nou 
descarregat és fruit de molta feina i 
esforç però, sobretot, de tota la gent 
que ens ha fet un cop de mà. Sense 
ells hauria estat impossible. 


però sobretot per tots aquells que fa 
temps i temps que són aquí i gràcies 
als quals un xitxarel·lo com jo ha 
pogut ser partícip d’una gesta 
increïble com aquesta! Realment, on 
era jo tots aquests anys? En fi, 
l’important és on sóc ara: a la millor 
colla possible! 


Glossari casteller 


Algunes parauletes que pots 
trobar en aquests textos... 

Carro gros: manera d’anomenar 
el quatre de vuit. 

Carregar: arribar, l’enxaneta, al 
capdamunt d’un castell, 
encavalcat damunt l'aixecador 
amb els peus sobre les espatlles 
dels dosos o damunt dels peus 
de l’aixecador. 

Contrafort: casteller de pinya 
que se situa darrere el baix i, 
amb el pit, intenta evitar que 
se’n vagi endarrere. Altrament 
anomenat home del darrere. 
Crossa: conjunt de castellers 
que, situats sota les aixelles 
dels baixos, reforcen el basa¬ 
ment d’un castell. En els cas¬ 
tells amb folre se situen sota 
els segons i, en els castells amb 
manilles, sota els terços. 
Descarregar: desfer un castell 
sense fer llenya, després 
d’haver-lo carregat. 

Dosos: els dos castellers que 
ocupen el primer pis del pom 
de dalt del castell. 

Faixa: peça de roba molt més 
llarga que ampla amb què els 
castellers se cenyeixen el cos 
per la cintura fent-li 
diferents volts. 

Folre: conjunt de castellers 
que, sobre la pinya, reforcen 
el castell i serveixen de suport 
als terços. 

Gralles: instrument de vent 
popular utilitzat per interpretar 
el toc de castells, juntament 
amb el timbal. 

Intent desmuntat: intent que, 
un cop comptabilitzat com a 
vàlid, es desmunta abans 
de ser carregat. 

Plaça de nou: plaça on alguna 
colla castellera hi ha descarre¬ 
gat un castell de nou pisos. 

Soca: s’utilitza per anomenar la 
pinya en un castell amb folre o 
en un castell amb folre i 
manilles. 

Tripleta de vuit: dit de 
l’actuació que reuneix el quatre 
i el tres de vuit i el dos de vuit 
amb folre. 

Torre: castell format per dos 
pilars, altrament anomenat dos 
(dos de set, per exemple). 

Vent: casteller que se situa 
entre dues crosses i, amb els 
braços estirats, subjecta la 
cama dreta d’un segon i la 
cama esquerra d’un altre 
segon. En els castells amb folre, 
el vent se situa en el folre i fa 
el mateix amb les cames de dos 
terços. Altrament anomenat 
dau o mà-i-mà. 


- - 



«Pensava que 
em sortiria 
el cor del pit» 

Montse Rafí 

Presidenta de la colla 



«Jo, allà plantat 
davant d'aquella 
enormitat» 


Andreu Botella 

Cap de colla 



« 


La eent del barri 


gen 

vol Fer-se’l seu» 


Marc Sala 'Tarrako' 

Cap de creixement 
i contrafort del folre 


que vol fer-se’l seu. Gent que està 



«La millor 
colla possible!» 

Genis Campreciós 

Segon vent del folre 

que està fet, i me n’alegro per mi, 


CASTELLERS DE SANTS Cal Borinot. C/Vallespir, 28 

Comtes de Bell-lloc, 84 

Divendres: 21.30-24 h. Tots , 

UN TOMB PEL 
DICCIONARI 


LA MAIONESA 
Maionesa significa salsa 
feta a Maó, ciutat de Villa 
de Menorca. Hi ha molts 
productes alimentaris 
que fan referència a llocs 


geogràfics (Vensalada 
russa, el pa de Viena, el 
suís, la lionesa...), potser 
perquè volen indicar el 
lloc d'on ens ha arribat 
l'aliment. Així passa amb 

la maionesa. L'armada 
francesa de Richelieu va 
prendre Maó als anglesos 
l'any 1756. Sembla que el 
cuiner menorquí del duc 
de Crillon li va oferir 


aquesta salsa, que li va 
agradar, i que va ser difo¬ 
sa a la noblesa francesa. 

Text elaborat per 
Jordi Esteban 

LA CANÇÓ 

Us proposem una cançó que la forma¬ 
ció Aramateix va cantar a l'homenatge 
a Lluís Maria Xirinacs, que es va fer al 
Palau de la Música Catalana el passat 
13 d'octubre. Una cançó que home¬ 
natja els lluitadors i les lluitadores i 
reclama que les seves gestes no cai¬ 
guin en l'oblit. 


Lluitadors 


Quan la tramuntana brama 
i el foc ens crema ben fort, 
quan plou i ens ofega l’aigua, 
la terra és cavalcada per la mort. 

A tots els companys que lluitàreu, 
deixàreu la vida per un món millor, 
als marginats per la història 
sempre mal contada pels guanyadors. 

Crit perquè el cel 
sigui més just, 
vull cridar: 

més memòria històrica 
per a tots els lluitadors. 

L’aigua s’enduu l’esperança 
i el foc fa cendres l’amor, 
l’aire fa volar la història, 
la terra maridatge amb la mort. 

A tots els companys que lluitàreu, 
deixàreu la vida per una il·lusió 
als marginats per la història 
sempre mal contada pels opressors. 

Crit perquè el cel 
sigui més just, 
vull cridar: 

més memòria històrica 
per a tots els lluitadors. 


Música i lletra: Toni Roig, Al-Mayurqa 



RACÓ HISTÒRIC 


La plaça de les bombes ( 2 a part) 


El 26 de febrer de 
1936, el número 2956 
de la popular revista 
satírica L'Esquella de 
la Torratxa presentava 
en portada una vinye¬ 
ta, signada per Tísner, 
en la qual apareixia 
l’antiga església de 
Santa Maria de Sants 
en flames. Als peus de 
la vinyeta, com era 
costum a l’època, apa¬ 
reixien els diàlegs dels 
dos únics personatges, 
un home vestit de car¬ 
rer i un mossèn, que 
deien: «Aviso els bom¬ 
bers», «No, espera’t 
que cremi del tot». 
Aquest episodi, que re¬ 
flectia la tensió de l’è¬ 
poca, no era el primer 
ni seria el darrer que 
tindria com a escenari 
Santa Maria de Sants. 
De la mateixa manera, 
el reflex al món del cò¬ 
mic també continua¬ 
ria. Sense anar més 
lluny, al mateix núme¬ 
ro de L'Esquella de la 


Torratxa apareix una 
altra vinyeta que ens 
ajudarà a entendre mi¬ 
llor la situació del mo¬ 
ment. En aquesta sego¬ 
na dos mossens comen¬ 
ten: «I si féssim un 
parell d’esglésies a la 
brasa per començar la 
campanya?». Només 
feia deu dies de les 
darreres eleccions, en 
què havia guanyat el 
Front Popular (que a 
Catalunya s’anomenà 
Front d’Esquerres) i 
l’ambient ja tornava a 
estar escalfat. Però 
centrant-nos al barri 
podríem dir que aques¬ 
tes tensions ja venien 
de molt lluny. Des de 
les guerres carlines, en 
què s’havia produït al¬ 
guna incursió al barri 
per part dels carlins, 
corrien els rumors que 
aquests tenien el su¬ 
port del rector de San¬ 
ta Maria de Sants. El 
que sí que era plena¬ 
ment constat era la re¬ 


lació amb els veïns de 
plaça, la família Santo- 
mà, uns del grans ter¬ 
ratinents de Sants. Se¬ 
gurament els rumors 
dels contactes amb els 
sectors tradicionalistes 
no devin anar gaire 
desencaminats, conei¬ 
xent bé l’episodi que 
reflecteix L'Esquella 
de la Torratxa. Aquell 
febrer de l’any 36 un 
grup d’obrers va deci¬ 
dir cremar l’església i 
es van dirigir cap a la 
plaça Màlaga. Sembla 
que el rector havia es¬ 
tat alertat, però en 
lloc de comunicar-ho a 
les forces de l’ordre va 
decidir defensar-se ell 
mateix. La parròquia 
va començar a cremar, 
però només es van veu¬ 
re afectades les portes 
i l’incendi es va sufo¬ 
car ràpidament. La 
gran sorpresa, però, es 
va produir quan, en in¬ 
tervenir les autoritats, 
van descobrir que, 


amagat a la paròquia, 
hi havia tot un arsenal. 
Cinc mesos més tard, 
amb el cop d’Estat fei¬ 
xista i la posterior re¬ 
volució, la parròquia 
de Santa Maria de 
Sants cremava conjun¬ 


tament amb Can San- 
tomà. Des de dalt del 
campanar, segons ex¬ 
pliquen les narracions 
orals, el rector es de¬ 
fensava exercint de 
franctirador contra els 
milicians que aquell 
dia corrien amunt i 
avall per la plaça. 

Agus Giralt 



FOGONS DE TEMPORADA 


La carbassa 


Diuen que la natura 
és sàvia i quan arriba 
la tardor i el fred i els 
productes d’horta 
van escassos sorgeix 
la tremenda carbas¬ 
sa. Antigament ja te¬ 
nia una fama injusta i 
negativa: era el men¬ 
jar del pobre, apte 
per a farratge i bes¬ 
tiar, usada més per 
les seves llavors que 
no pas pel seu fruit 
carnós. S’integra de¬ 
finitivament a la cui¬ 
na catalana en època 
medieval per espessir 
sopes (sopa dolça de 
llavors de carbassa i 
ametlles) o per ela¬ 
borar el tradicional 
cabell d’àngel. A poc 
a poc la carbassa va 


ampliant els seus 
usos i les seves esti¬ 
mes. La carbassa 
d’hivern, tota ella 
exuberant, de closca 
ataronjada 0 verdosa 


i de polpa dolcenca i 
afruitada, és una 
gran aliada de la nos¬ 
tra cuina. Com a in¬ 
gredient principal ens 
permet elaborar cre¬ 
mes, purés i estofats 
que vessen personali¬ 
tat i gust. Com a 


acompanyament es 
mostra delicada i res¬ 
pectuosa aportant 
aquella dolçor i ple¬ 
nitud que li pot man¬ 
car al seu consort. 
Tot això sense emba¬ 
far-nos ni gota ni 
gens ja que la carbas¬ 
sa conté un 90% d’ai¬ 
gua, i la resta és fibra 
i vitamines. Com diu 
el refrany, «Cent 
quintars de carbassa 
no fan una unça de 
greix». 

La recepta: 
CTeima ae 
caTbassa 

INGREDIENTS 

1 kg de carbassa 
80 g de ceba 
100 g de porro 
100 g de patata 



Oli d’oliva, sal i 
pebre 

ELABORACIÓ 

Talleu el porro i la ce¬ 
ba a trossos petits i 
sofregiu-los amb una 
mica d’oli a foc lent 
en una olla. Un cop 
ofegades les verdu¬ 
res, afegiu-hi la car¬ 
bassa i la patata a 
trossos, tombeu un 
parell de cops i abo¬ 
queu-hi l’aigua justa 
per cobrir-ho tot. 
Deixeu-ho bullir fins 
que la patata es co¬ 
menci a desfer (uns 
20 minuts). Tritureu 
amb un batedor elèc¬ 
tric i salpebreu al 
gust. Bon profit! 

Núria May 






Lliure 

9d 


DEMANEU HORA 

Plaça D’Osca 7-11 Local 4 
08014 BARCELONA 

Tel. 93 298 83 35 



C. Finlàndia, 45 - Tel. 93 422 95 98 
(Plaça Sants) 08014 Barcelona 



PROJECTES LISKAMM SL 



disseny d’equips electrònics 
Tel. 93 162 44 23 


im 7, j oví 


floristerio 

vallespir, 16 
08014 ben. 
tel 93 490 29 83 


'4ÍS2 


associació cultural El Raval 


llibres 

contrainformacio revistes 


horari: 

matins, de dimarts a 
divendres de 10.30 a14h 
tardes, de dilluns a 
dissabte de 17 a 21 h 


c/de la Cera 1 bis 08001 Barcelona 
Tel: 93 329 06 43 Fax:93 329 08 58 
ellokal@pangea.org 

En moviment 


ESTELA CARLOTTO: 

«Més de 500 
criatures van ser 
robades durant 
la dictadura 
argentina» 



A Estela Carlotto li van assassinar la filla l’any 1977. XAVI PINAZ 0 


EL RACÓ DEL CASAL 


120 hores 


Casal Independentista 
Jaume Compte 

Dels darrers 15 ciutadans de Na¬ 
varra que han passat per l’Audièn¬ 
cia Nacional, 12 d’ells s’hi han es¬ 
tat entre tres i cinc dies per decla¬ 
rar i han denunciat tortures a 
mans de la Guàrdia Civil. L’any 
2001 Unai Romano i 13 joves més 
d’Àlaba, van ser detinguts i tortu¬ 
rats per la Guàrdia Civil. 

Mai en tants anys hi havia hagut 
tantes evidències del tracte rebut 
per aquest cos militar, i us ani¬ 
mem a posar al Google el seu 
nom i pensar per un moment com 
un jutge pot creure’s que ell es va 
autolesionar. 

Recentment, un altre jove do- 
nostiarra -Arkaitz Agote-, ha estat 
absolt del delicte d’estralls terro¬ 
ristes, ja que, tot i que s’havia au- 
toinculpat dels fets a la comissa¬ 
ria, va denunciar les tortures da¬ 
vant el jutge instructor i, ara, el 
jutge pensa que la declaració no 
la va fer amb llibertat i que, per 
tant, no hi ha cap prova per impu¬ 
tar aquest jove que va passar cinc 
dies incomunicat a mans de la 
Guàrdia Civil. 

Prosseguim. El darrer estiu dos 
veïns de Lesaka van ser detinguts i 
torturats salvatgement, fins al 
punt que a un d’ells el van haver 
d’ingressar a la UVI amb costelles 
trencades i un pulmó foradat. 

I, si seguíssim mirant endarre¬ 
re, passaríem per la història de 
Martxelo Otamendi -director del 
diari Egunkaria- i tants d’altres. 

El mes passat, dos socis del Ca¬ 
sal van declarar davant d’un jutge 
a l’Audiència Nacional durant 15 
minuts. Cap d’ells va ser detingut, 
ni incomunicat, ni torturat. Cap 
d’ells es va autoinculpar de res, i, 
com que l’informe policial no 
aportava cap prova, van ser ab¬ 
solts. Sense incomunicació no hi 
ha tortura. 

La fàbrica de proves i autoin- 
culpacions, té nom i cognoms: 
120 hores de llei antiterrorista. 


Sants va acollir la clausura de 
la tercera edició del Teatre 
per la Identitat, que va tenir 
lloc a la Casona el 25 d'octu¬ 
bre, i va comptar amb la pre¬ 
sència de la presidenta de 
l'associació Abuelas de la 
Plaza de Mayo. L'associació 
busca des de fa 31 anys els 
seus néts i nétes, robades als 
fills desapareguts durant la 
dictadura militar argentina 
(1976 -1983), en què es van 
assassinar 30.000 persones. 

Ester Rams de Pablo 
i Jordina Sànchez Amat 

Sants 


D’on ve la idea del Teatre per la 
Identitat? 

Va néixer a Argentina, pensant en l’edat 
dels nostres néts i nétes. Consistia a 
obrir els teatres els dilluns, el dia de 
descans, per fer obres que parlessin del 
dret a la identitat. L’objectiu era fer la 
nostra lluita des d’un espai diferent, i 
arribar a la societat, sobretot a les per¬ 
sones de l’edat dels néts, per incenti- 
var-les a buscar, si tenien algun dubte, 
el seu veritable origen. 

Què ha dut a portar aquesta iniciati¬ 
va a Catalunya? 

El que va passar és un delicte universal 
gravíssim. El món s’ha de preocupar, 
perquè hi pot haver nois i noies des¬ 
aparegudes aquí. L’experiència a Ma¬ 


drid ha fet que a algunes persones se’ls 
hagi despertat el dubte, perquè la dis¬ 
tància hi ajuda. Aquí també pot tenir 
aquest efecte. 

A més, cada any fem coses noves. 
Per exemple, aquest novembre a Ar¬ 
gentina es faran unes presentacions on 
participarà el Teatre per la Identitat de 
Catalunya. Les autoritats haurien d’aju¬ 
dar aquests grups convidats, perquè el 
Teatre no és producte de recollir di¬ 
ners: la responsabilitat és dels estats, 
no només de la gent del poble. 

La responsabilitat de rescabalar-vos 
del que va passar. 

És clar. Fixeu-vos en les conseqüències 
que pot tenir no fer-ho. A Argentina els 
20 anys d’impunitat que vam patir, des¬ 
prés de la llei de Punto Final , van en¬ 
fortir l’accionat delictiu de les mateixes 
bandes de la dictadura, els Grupos de 
Tarea , formats per civils uniformats 
que mataven per robar, tiraven bombes 
per inculpar a altres, etc. I continuem 
tenint desapareguts. A mi em van voler 
matar fa uns anys... 

Fixeu-vos ara com l’Estat espanyol 
està buscant també aquesta memòria, 
que ha estat clausurada. 

«La por paralitza, 
és el pitjor que 
pot haver-hi 
en una societat» 

Una mica tard. 

Mai és tard. Lògicament hi haurà 
veus que diran: «Deixeu-ho, ja va pas¬ 


sar». I no, no va passar, està instal·lat, hi 
ha víctimes, tombes perdudes, hi ha les 
nétes i els néts. Cal explicar-ho perquè 
ho entengui la gent jove, que se’n par¬ 
li. El pitjor és el silenci, perquè és un 
ferment que, no sabem quan, pot fer 
sorgir de nou tot allò. 

Com us vau començar a organitzar, 
estant en plena dictadura? 

Cada família ho va viure de manera 
diferent, depenent de si eren famílies 
amb activitat política. Per als que no 
la teníem era insòlit que els nostres 
fills fessin política opositora. Abans 
de la dictadura l’organització terro¬ 
rista de l’Estat Triple AAA va comen¬ 
çar a segrestar i assassinar gent, i es 
va començar a veure el que vindria. 
No volíem que fessin política estu¬ 
diantil, no volíem que parlessin. I 
ells, molt compromesos, deien que 
no se n’anaven, que volien un canvi. 

Fins que ens va tocar el dia en què 
el nostre fill o filla no va tornar, i lla¬ 
vors una decideix sortir a buscar. Vam 
començar a trucar a portes. A mi 
se’m va acudir visitar, entre d’altres, 
el bisbe de la Plata. Després vaig sa¬ 
ber que entregava gent. 


Em van aconsellar que m’apropés a 
la plaça, on hi havia dones en la meva 
situació, i m’hi vaig unir. 

Els néts i nétes són persones que 
volten la trentena d’edat. 

Sí, el meu nét té 30 anys. Encara no sé 
on és. A la meva filla la van assassinar. 
Els néts estan orfes, però quan troben 
la seva història recuperen la llibertat i 
són ells mateixos, es desenvolupen en 
els seus intel·lectes, que no coincidien 
amb els de qui els van robar. Hi havia 
una paret en aquella criança. 

Robar infants i criar-los, havent 
matat els pares, és pervers. 

Com expliques que un policia o un 
militar criï aquesta criatura dient que 
l’estima? No l’estima. En la majoria dels 
casos hem vist actes de perversió amb 
els nois i noies. 

És inadmissible, i no té explicació. 
Bé, nosaltres sí que la tenim. No volien 
que es criessin amb nosaltres, volien 
criar-los enemics de les idees dels seus 
pares i, a part, imposar la por. La por 
paralitza, fa dir: «No, no vull parlar, si¬ 
lenci». És el pitjor que hi pot haver en 
una societat. 




rerra d’escudella 

^lllàlA AATAI A A 


CUINA CATALANA ☆ WWW.TDK 

C/PREMIÀ, 20 SANTS - BCN ☆ 93 422 


.CAT T 

16 13 | 


organitzat i lluita I 



A 

(oïMPridjcj) 

Ous frescos i pasteuritzats 


servei diari al comerç 
i a la restauració 


C/Parcerisa, 17-19 

934. 219. 238 

mitjadotzena@gmail.com 


CENTRE DE TERÀPIES 

ALTERNATIVES 

TAROT, VIDÈNCIA, SANTERIA, 
MÀGIA WICA 
806484578 

TAMBÉ CONSULTA PERSONALITZADA 
DEMANAR HORA AL 
934213188 
20€ CONSULTA 

Eulàlia Camps Harder 
Bartomeu Pi, 19, baixos 
08014. Barcelona 

Adhesiu publicat pel col·lectiu EXGAE. EXGAE.NET 


L’EXGAE, l’alternativa 


La SGAE s'ha convertit en una 
de les entitats més odiades de 
l'Estat espanyol. Amb els seus 
cànons i el tancament de 
webs i locals, s'ha buscat 
enemics a tot arreu. Per això 
neix l'EXGAE, que defensa la 
cultura lliure. 

Bernat Costa 

Sants 


L’EXGAE es defineix ella maixa com 
l’anti-SGAE. Com una defensora de la 
cultura lliure. Una confrontació di¬ 
recta entre dos formes de fer: el 
Copyright (tots els drets reservats) i el 
copyleft (alguns drets reservats). 

L’EXGAE pretén donar suport a 
usuaris, músics, artistes, gent del 
món de l’hostaleria... amb una asse- 
soria legal gairebé gratuïta contra els 
abusos de la seva rival. 

En els últims anys, la SGAE ha pas¬ 
sat de ser una defensora d’artistes i 
autors a convertir-se en un monstre 
de fer diners que criminalitza el 
compartir, la col·laboració entre 
usuaris i artistes. 

Ha fet tancar diverses webs de 
compartició de fitxers, ha posat mul¬ 


tes a locals pel fet de posar música 
(locals que, per aquesta raó, han ha¬ 
gut de tancar). I ha imposat un cànon 
als CD o aparells electrònics per si de 
cas els seus propietaris pirategen al¬ 
gunes de les seves obres. La pre- 
supmció d’innocència en la pirateria, 
ja no existeix. La SGAE multa per 
avançat. 

«Descarregar 
música per 
Internet 
no és il·legal» 

L’EXGAE, a banda de l’assesoria le¬ 
gal que ha muntat al carrer Sant Pau 
de Barcelona, on tres advocats oferei¬ 
xen els seus serveis a un preu gaire¬ 
bé simbòlic, ha apostat per la difusió 
de les seves idees. 

Ha iniciat campanyes mediàtiques 
per denunciar els abusos de la SGAE 
i, a més, ofereixen solucions. 

LLICÈNCIES LLIURES 

Al seu web s’hi pot trobar un munt 
d’informació sobre com reservar 
els drets i, a la vegada, permetre 
que altres persones usin la teva cre¬ 
ació de manera lliure. 


Llicències com ara la reative com¬ 
mous (la que usa a la burxa), on se 
signa l’autoria i es permet l’ús de l’o¬ 
bra que vulgui l’autor. En el cas de la 
burxa, es permet l’ús no comercial de 
tot el que es publiqui sempre que se 
citi la font. 

MOLTS SUPORTS 

L’EXGAE neix de la unió de diversos 
col·lectius, entitats i individus que de¬ 
fensen la cultura lliure. Una de les ca¬ 
res més visibles a Internet és l’advocat 
i blogger David Bravo, que no es can¬ 
sa de repetir una vegada i una altra, 
que descarregar música per Internet 
no es il·legal, tal com intenta convèn¬ 
cer la SGAE amb els seus anuncis o 
comunicats. 

La idea que difon la SGAE segons 
la qual sense ells els artistes no viu¬ 
rien i que la pirateria mata els músics 
és totalment falsa. Grups com 
Radiohead han comprovat que, 
oferint el seu disc gratuïtament per 
Internet, han venut més discos i han 
omplert més concerts que amb el 
model anterior. 

El negoci de les discogràfiques 
canvia, i s’han adaptar a les noves 
tecnologies. 

Mes"fnf5rmàcïo"à: 

www.exgae.net 


Els Oxcars, 
primers premis 
no competitius 

Presentats mitjançant el docu¬ 
ment «L’Avarícia trenca el sac», 
fet públic en fòrums i a la prem¬ 
sa i enviat a 287 polítics el juliol 
de 2008, els Oxcars volen ser 
una gala amb format de gran es¬ 
pectacle i una setmana d’esde¬ 
veniments que mostrin quina és 
la cultura de l’era actual. 

Aquests actes comptaran amb 
la participació de més de 200 
persones provi nen ts de tots els 
àmbits de la cultura nacional i 
internacional. 

L’objectiu del projecte és exi¬ 
gir que la cultura deixi de ser 
una mercaderia en mans de les 
entitats de gestió i dels lobbies 
de la indústria cultural. 

Un a altra reivindicació és 
que no es limitin i es protegeixin 
les eines digitals de difusió del 
coneixement com les 
plataformes P2P (peer to peer), 
per poder contribuir a un pro¬ 
grés democràtic i beneficiós per 
a tots. 

Els artistes que impulsen 
aquesta inciativa i els que hi 
donen suport diuen: «No en el 
meu nom». No a la mercantilit- 
zació de la cultura, no al 
cànon i no a la limitació de les 
eines digitals. 


LA BORDETA, 
MON AMOUtf 


La Llei 
de barris 


Comissió de Veïns de La Bordeta 

Aquest mes de novembre s’ha ini¬ 
ciat el període de reunions amb 
el Districte per fer el seguiment 
de l’aplicació de la Llei de barris a 
la Bordeta. 

Cal dir d’entrada que aquest 
projecte de reforma de determi¬ 
nats barris que suposa una 
aportació econòmica d’aproxima¬ 
dament 14 milions d’euros per a 
la Bordeta (que, tot cal dir-ho 
benvinguda sigui, ja era hora!) 
neix amb un parell de pecats ori¬ 
ginals. 

El primer: les actuacions que 
s’han d’emprendre no han estat 
negociades amb ningú i, si bé el 
Districte diu que sO’ha basat en 
les nostres peticions històriques, 
això podria ser discutible. 

El segon: malgrat anomenar-se 
de la Bordeta, incorpora trossos 
de Sants, com ara la plaça Ibèria, 
i en deixa al marge les parts més 
properes a Badal. 

Des del Centre Social i la Co¬ 
missió de Veïns de la Bordeta 
hem pres la decisió, a banda de 
formar part de les comissions de 
seguiment, de convocar assem¬ 
blees de veïns amb vista a les ac¬ 
tuacions sobre els carrers, perquè 
aquests puguin dir-hi la seva. Es 
tracta carrers com ara Constitu¬ 
ció, Olzinelles, Rossend Arús, Al¬ 
meria i Gaiarre i la plaça Ibèria. 
Volem que la participació sigui re¬ 
al i amb capacitat d’esmenar els 
projectes. 

També volem que en els casos 
que la inversió requereixi con¬ 
tractar personal, aquest provingui 
de la bossa d’aturats del barri, en 
un procés transparent i a l’abast 
de les entitats de la Bordeta. 

Promourem una implicació i 
una participació reals i no deixa¬ 
rem que es malmeti ni es desviï ni 
un cèntim, i el mateix pensem fer 
amb les altres inversions anuncia¬ 
des com ara les d’ARI, AERI, ADIF, 
PAM, etcètera. 




A 

Cooperatives de Treball 
de Catalunya 

som a Sants, 

al servei de les cooperatives 

Interlocució davant les administracions, 
impuls a les cooperatives, intercooperació ... 


c. Premià, 15, la planta, Barcelona 93 31 8 81 62 

www. cooperatives treball, coop 

Cu Itu ra 


La diada 
més dolça 


Finalment els Borinots 
carreguen i descarreguen 
el tres de nou amb folre 
amb el caliu i el suport de 
tot el barri. 

Roger Sànchez Amat 

Sants 


Després de l’alegria d’aconseguir l’an¬ 
helat tres de nou amb folre al Concurs 
de Castells de Tarragona a principis 
d’octubre, la valoració més compartida 
sobre el fet de no descarregar la majes¬ 
tuosa construcció era aquesta: «Això ho 
deixarem per a la Diada». 

Dit i fet. El 19 d’octubre passarà a la 
història. Acompanyats dels Minyons de 


Terrassa i la Jove de Sitges, els Caste¬ 
llers de Sants van oferir al barri la seva 
millor actuació, descarregant un tres 
de nou treballat, que van haver de 
lluitar fins a l’últim moment, amb un 
tronc impecable però que, per uns se¬ 
gons, va patir. També van aixecar una 
torre de vuit perfecta i un quatre de 
vuit suat. 

Membres de la colla van destacar el 
suport veïnal rebut, i l’emoció que van 
sentir en veure la pancarta que l’As¬ 
semblea de Barri de Sants va desplegar 
durant el tradicional pilar caminat, on 
es podia llegir el lema «A Sants pugem 
fins on volem». 

Com a darrera notícia, els Castellers 
de Sants han descarregat també el tres 
de nou amb folre a Vilafranca del 
Penedès, a la Diada de Tots Sants. 



El tres de nou amb folre en acció. JOANA GARRIGOSA 


Pel soterra ment de 
les vies a ritme de Rumba 



Acte de presentació de la Rumba de Sants. GREG 0 RI 0 ÀLVARO 


El dijous 30 d'octubre la 
Plataforma pel Soterrament 
de les Vies i contra el pla 
de l'Estació va fer la 
presentació al barri de 
Sants del CD La Rumba 
de Sants. 


Xedes 

Sants 


L’acte de presentació del CD La 
Rumba de Sants, que es va dur a 


terme a la biblioteca del Vapor Vell, 
va comptar amb l’assistència d’unes 
50 persones. 

Després d’anys organitzant dife¬ 
rents tipus d’accions per fer conèi¬ 
xer les reivindicacions de la Plata¬ 
forma, aquesta buscava que no fos 
el discurs feixuc i difícil de digerir 
en què de vegades es converteixen 
els missatges crítics amb les políti¬ 
ques de les administracions. 

Amb La Rumba de Sants s’ha in¬ 
tentat resumir el missatge que la 
Plataforma vol fer arribar al veïnat, i 
a tothom que la vulgui escoltar, 
d’una manera fresca i divertida. 

Aquest ha estat un treball col·lec¬ 
tiu, amb la col·laboració entre 
veïnat i entitats del barri. 


30 edicions 
del Cros 
Popular de 
Sants 

Agus Giralt 

Sants 


El Cros Popular de Sants ha arribat 
enguany a la seva trentena edició. La 
cursa, una de les competicions amb 
més tradició de la ciutat, es va dispu¬ 
tar el 2 de novembre batent els re¬ 
cords més recents de participació: es 
va arribar als 1.300 corredors a la ca¬ 
tegoria dels 10 quilòmetres. 

La cursa es va completar amb les 
categories infantils i juvenils, ja habi¬ 
tuals, i amb una novetat. Aquest any 
es va fer, per primer cop, una cursa 
adaptada a persones amb discapaci- 
tats psíquiques. 

Correllengua 
molt popular 

Irene 

Sants 


Dissabte 25 d’octubre va aterrar a Sants 
el Correllengua, impulsat per la Coor¬ 
dinadora d’Associacions per la Llengua 
(CAL) i amb la col·laboració d’entitats 
del barri. La jornada va iniciar-se a les 
10 del matí amb activitats com la cons¬ 
trucció d’un mosaic gegant, exhibi¬ 
cions variades i l’actuació de la Colla 
Bastonera del barri. A dos quarts de 
tres es va dur a terme un dinar i, poste¬ 
riorment, l’actuació dels Castellers de 
Sants. Durant tot el dia, la plaça va aco¬ 
llir carpes explicatives, exposicions i ta¬ 
llers i activitats per a les més petites. A 
les set de l’horabaixa, la Colla de Dia¬ 
bles de Barrufet va dur a terme un cor- 
refoc que va precedir la invocació de la 
Nit de Bruixes (impulsada per Guspi¬ 
res de Sants) i el correfoc pels carrers 
del barri. La jornada va concloure amb 
un concert d’El Belda i el conjunt Ba- 
dabadoc i Kumbes del Mambo. 


El mostrador 


L a crisi econòmica i financera 
que estem vivint té el seu 
origen en diferents factors. 
Fonamentalment s’ha vist 
provocada per la crisi de les 
hipoteques subprime dels EUA, lliga¬ 
des a la manca de regulació i a l’espe¬ 
culació en els mercats financers. 
Aquesta especulació, per la seva ban¬ 
da, ha crescut de manera descomunal 
en els darrers anys, impulsada per 
una financiarització de l’economia, 
causada per una crisi de sobreproduc¬ 
ció que el sistema capitalista arrossega 
ja des dels anys setanta. I tot plegat 
s’ha vist encara més accentuat (per si 
fos poc) per la pujada del preu del pe¬ 
troli, que en una economia tan de¬ 
pendent dels combustibles fòssils 
com és la nostra, afecta totes les acti- 


La crisi 
financera i 
l'economia 
real, quines 
solucions 
hi ha? 


Cooperativa Germinal 


vitats i els sectors econòmics d’una 
manera o altra. 

En el moment d’escriure aquest ar¬ 
ticle, el preu del petroli ha baixat con¬ 
siderablement i sembla que comen¬ 
cen a fer efecte en la borsa els ajuts 
multimilionaris promesos per alguns 
estats i bancs centrals per salvar la ma¬ 
la gestió privada de la banca (tot na¬ 
cionalitzant, així, les pèrdues d’unes 
elits econòmiques que durant tots 
aquests anys s’han estat embutxacant 
beneficis). Però no ens enganyem, ai¬ 
xò són només petits pedaços o oasis 
de tranquilitat enmig del temporal. 

El petroli està arribant al seu zenit 
de producció, cosa que en els propers 
anys en farà incrementar el preu inevi¬ 
tablement. Si l’especulació financera i 
els paradisos fiscals no es regulen, se¬ 


guiran existint elits que s’enriqueixin 
sense aportar cap valor afegit a la so¬ 
cietat. I mentre el leitmotiv de l’eco¬ 
nomia segueixi sent el creixement 
continu i la pura maximització de be¬ 
neficis empresarials a tota costa, se¬ 
guirà existint el perill de noves crisis 
econòmiques i financeres, però 
també socials i mediambientals. 



Per això ens hem de plantejar 
noves fórmules. Hem d’exigir als 
nostres governs una major regulació i 
control de les activitats especulatives. 
Però també hem d’apostar per un nou 
paradigma econòmic basat en el 
respecte dels Drets Humans i el medi 
ambient, i centrat en activitats econò¬ 
miques reals -i no especulatives- que 
generin una veritable riquesa, 
preferentment a escala local, i que la 
reparteixin de forma justa entre la 
societat. En aquest sentit, el consum 
responsable i ecològic, l’economia 
solidària o les finances ètiques, 
s’estan mostrant com unes eines -i 
paradigmes socioeconòmics- molt 
vàlids i de gran interès social. 

Arreu 


QUÈ ESTÀ PASSANT ALS PAÏSOS CATALANS? 

En aquest apartat volem apropar-nos a la realitat del nostre 
país, des de Salses a Guardarmar i des de Fraga a Maó. Des de 
la burxa volem contribuir a la coneixença del nostre passat 


immediat, de les problemàtiques actuals, tant socials com 
ecològiques i econòmiques, i dels moviments populars que 
ens fan avançar. 



Operaris treballen sobre un sostre fet d’amiant. Han de dur roba protectora a causa de la perillositat de la matèria. FLICKR 

Els afectats de l'amiant 
de Rocalla s’organitzen 


En els darrers mesos, els 
afectats de l'antiga fàbrica 
Rocalla de Castelldefels s'han 
organitzat per dura terme les 
demandes contra la nova pro¬ 
pietària de l'empresa, Uralita 
SA, a través de la Plataforma 
Estatal Jurídica d'Afectats de 
l'Amiant, impulsada pel 
despatx Col·lectiu Ronda. 


Àlex Tisminetzky 

Barcelona 


Rocalla és una empresa de fibrociment 
fundada a finals de 1920, amb una 
plantilla que va arribar als 1.000 treba¬ 
lladors, i que es va configurar com una 
de les principals empreses del munici¬ 
pi i de la comarca. L’empresa va ser tan¬ 
cada el 1991, després de ser absorbida 
per Uralita SA. 

Els treballadors de Rocalla van estar 
en contacte directe amb la pols tòxica 
durant dècades sense cap mesura de 


prevenció, manipulant-la directament 
amb les mans 0 emprant molins per 
fer-ne pólvores. A causa d’aquestes ex¬ 
posicions actualment centenars d’ells 
han mort o pateixen asbestosi i altres 
malalties respiratòries relacionades 
amb l’amiant. 

Nombrosos familiars dels treballa¬ 
dors pateixen les mateixes malalties, 
provocades per la roba que arribava a 
casa seva impregnada d’amiant. Final¬ 
ment, el soterrament de residus d’a¬ 
questa pols per tot Castelldefels durant 
dècades ha provocat l’afectació de 
veïns de cases properes a ia fàbrica. 

MANCA TOTAL DE 
MESURES DE SEGURETAT 

Els treballadors de Rocalla i els seus fa¬ 
miliars van conviure durant dècades 
amb la utilització indiscriminada i sen¬ 
se cap precaució de l’amiant, a pesar 
que les primeres lleis de restricció de 
l’ús d’aquesta substància es remunten 
a l’època de la II República, i que al 
1960 ja existien normatives que obliga¬ 
ven a portar mascaretes, roba especial i 
que, sobretot, prohibien expressament 


el contacte directe amb l’amiant. L’em¬ 
presa, on es pagaven els millors salaris 
de la ciutat, no va respectar cap d’a¬ 
questes mesures. 

La manca de coneixement dels seus 
drets com a treballadors, molts d’ells 
immigrants originaris de petits pobles 
del camp andalús, va permetre l’em¬ 
presa evitar conflictes fins al tancament 
definitiu de la planta, causat en gran 
part per la introducció progressiva de 


la nova normativa restrictiva a l’Estat 
espanyol l’any 1980. Durant dècades, 
molts treballadors que patien molès¬ 
ties de pulmó eren prejubilats 0 aco¬ 
miadats amb simples indemnitzacions. 

ELS AFECTATS S’ORGANITZEN 

La impunitat de Rocalla semblava 
assegurada, però la casualitat va voler 
que una dècada després del tanca¬ 
ment de la fabrica l’espai fos utilitzat 
per construir l’actual seu de Correus 
de la ciutat. 

Va ser en aquest moment que els de¬ 
legats sindicals es van posar en contac¬ 
te amb el Col·lectiu Ronda per estudiar 
el problema. En organitzar un acte in¬ 
formatiu al centre de la ciutat, les ex¬ 
pectatives de convocatòria es van veure 
superades per l’assistència de cente¬ 
nars d’antics treballadors i familiars. 

La Plataforma Estatal Jurídica d’Afec¬ 
tats de l’Amiant ha obert una consulta 
gratuïta a Castelldefels per als afectats 
de l’amiant per assessorar-los legal¬ 
ment. En sis mesos, més de 200 perso¬ 
nes s’hi han adreçat, i ja s’han interpo¬ 
sat més d’un centenar de reclamacions 
de viduïtat o invalidesa derivades de 
malaltia professional. 

Els advocats laboralistes han com¬ 
provat que els treballadors i els seus fa¬ 
miliars «han estat víctimes de l’amiant, 
però també del silenci dels inspectors 
de treball, dels metges i de la Seguretat 
Social» per no haver reconegut l’abast 
dels efectes de la pols tòxica. Segons el 
Col·lectiu Ronda, a la gran majoria dels 
afectats no se’ls ha reconegut la malal¬ 
tia professional (han estat percebent 
pensions molt inferiors a les que els 
corresponen) i tampoc s’han reclamat 
les consegüents responsabilitats de 
l’actual propietària de Rocalla. 


Dades 


L'amiant, 
la pols assassina 

La paraula amiant prové de la 
paraula grega ‘indestructible’, i 
és un compost de silicats de 
magnesi i ferro. Per la seva resis¬ 
tència, ha estat utilitzat històri¬ 
cament per a múltiples aplica¬ 
cions, principalment en la cons¬ 
trucció i en la indústria 
automobilística, la naval i la fer¬ 
roviària. Des de mitjan segle XX 
va deixar-se d’utilitzar a gairebé 


tots els estats europeus perquè 
era el causant de la malaltia de 
l’asbestosi i altres patologies 
cancerígenes del pulmó. 

Aquesta pols afecta els intoxi¬ 
cats dècades després de la seva 
exposició, ja que es conserva al 
pulmó. Els treballadors afectats a 
l’àrea metropolitana de 
Barcelona són, a més dels treba¬ 
lladors anomenats, els estibadors 
del port (pel transport d’aquesta 
matèria), els constructors de 
trens (ALSTOM SA) i les empreses 
de frens automobilístics. 


El sou de 
l'alcalde... 

... i el 'conyàs' de la 
desfilada 


Maria no Rajoy va 
definir la desfila¬ 
da militar del 12 
d’octubre com un 
«conyàs»... I això 
que assistir-hi li 
suposa uns 
doblers extres a 
final de mes! 



SOLIDARITAT 


‘Minority 

report’ 

Aquesta pel·lícula de ciència ficció 
descriu una societat en què es pot 
detenir una persona abans que co¬ 
meti cap delicte. Un simple pensa¬ 
ment delictiu fa saltar les alarmes 
d’un sistema revolucionari de llui¬ 
ta contra el crim. 

Aquesta doctrina, tan allunyada 
de la presumpció d’innocència, 
sembla que es la que utilitza l’Au¬ 
diència Nacional davant del que 
s’ha anomenat islamistes. Les da¬ 
des parlen per si soles: durant el 
2007, el 50% dels acusats de delic¬ 
tes de terrorisme jihadista van 
ser absolts. Això sí, el seu allibera¬ 
ment no va ocupar titulars de dia¬ 
ris ni va obrir cap telenotícies. 

Un nou exemple d’aquesta es¬ 
tratègia la tenim en la recent sen¬ 
tència del tribunal suprem, que ha 
absolt 14 dels 20 condemnats a 
penes d’entre 7 i 14 anys per pla¬ 
nejar un atemptat contra l’Audièn¬ 
cia Nacional. En aquest sumari es 
va empresonar l’any 2004 30 per¬ 
sones, 10 de les quals ja van que¬ 
dar en llibertat sense càrrecs el 
passat mes de gener, després de 
passar quatre anys a la presó. 


CASTELLERS 



SANTS 

C/ Vallespir 28 www.borinots.cat 



©Col·lectius: ATECAT, Contra-infos, Biogràfic, 
Polèmica, Anteneu Llibertari de Poble Sec, Artesano, 
Cooperativa de consum crític. 

© Tallers de ball flamenc i informàtica 

©L a coordinadora es reuneix els dimarts a les 20h. 
Vine a participar i fer propostes. 

JORDI SÀNCHEZ: 

«Les famílies de 
classe mitjana 
han abandonat 
l'escola pública» 


Des de la Fundació Jaume 
Bofill es publica anualment 
l'informe d'educació que 
enguany ha generat tanta 
polèmica. Aquesta fundació 
es dedica a promoure projec¬ 
tes i estudis de temàtica 
social. Alguns d'aquests tenen 
presència al barri, com ara la 
Xarxa Educativa de Barri i el 
projecte Ordit, en el qual 
joves vinculats a diferents 
moviments conviuen i conei¬ 
xen altres realitats i on ha par¬ 
ticipat Can Vies. 

Ester Rams de Pablo, Mireia Pui i 
Jordina Sànchez Amat 

Sants 


Què hi ha darrere de la polèmica 
que aixeca l’informe Pisa? 

Els informes Pisa descriuen una rea¬ 
litat que existeix i que des de fa 
temps se sap que és així. El que és 
curiós és que aquest ha estat el pri¬ 
mer cop que la publicació d’un in¬ 
forme genera un estat d’ànim contra¬ 
ri. Crec que el que passa és que es¬ 
tem pitjor del que es diu i el 
professorat de primera línia està des¬ 
bordat. 

En quina situació es troba l’escola 
pública? 

Històricament, l’escola pública cata¬ 
lana era un referent, però això s’ha 
anat perdent, malgrat que el millor 


professorat continua estant en els 
centres públics. 

Una de les principals causes d’a¬ 
questa situació és la segregació. Les 
famílies de classe mitjana han aban¬ 
donat l’escola pública, optant per la 
concertada. I això és una gran pèrdua 
perquè són aquestes famílies les que 
tenen una major capacitat de pressió 
per exigir estàndards de qualitat. 

D’aquesta manera, les escoles ca¬ 
da cop són més homogènies en una 
societat més heterogènia. 

I com es pot resoldre això? 

És dificilíssim, perquè s’ha confós el 
dret a l’educació amb el dret d’elec¬ 
ció de centre. Això ha fet molt de 
mal però em fa la sensació que cap 
govern s’atrevirà a canviar-ho. 

«Les escoles 
cada cop són més 
homogènies en 
una societat més 
heterogènia» 

M’explico: caldria que el dret a 
una educació de qualitat s’hagués 
configurat com el primer dret, i en 
canvi l’únic dret que es garanteix i 
que les famílies exigeixen és el dret a 
una plaça. El fet que els centres pú¬ 
blics hagin absorbit el 81% de l’a¬ 
lumnat nouvingut ha generat una vo¬ 
luntat en les classes mitjanes de refu¬ 
giar-se de la immigració, optant pels 
centres concertats. 


Una manera de resoldre-ho seria 
que només hi hagués escoles públi¬ 
ques, o la gratuïtat de tots els cen¬ 
tres, però n’estem molt lluny, ja que 
a Barcelona el 60% són concertats. 

Quines conseqüències pot tenir la 
creixent segregació escolar? 

En una situació com l’actual, en què 
la capacitat de l’Estat per igualar la 
societat és molt petita, l’educació es 
configura com una eina que pot ser¬ 
vir per generar condicions d’igualtat 
d’oportunitats. Però la segregació es¬ 
colar reforça aquestes desigualtats i 
fins i tot diria que posa les bases per 
a una societat molt més fragmentada. 

Com valores l’atenció educativa a 
l’alumnat nouvingut? 

Els seus resultats són dramàtics. A Ca¬ 
talunya hi ha una gran diferència en¬ 
tre l’alumnat autòcton i el nouvingut, 
força més important que en altres co¬ 
munitats autònomes. Això vol dir que 
alguna cosa no s’ha fet bé. No s’hi 
han dedicat prou esforços i no hi ha 
valentia per afrontar solucions. 

Bé, els polèmics centres d’acollida 
s’han proposat com una solució. 

Sí, però no crec que sigui gaire en¬ 
certada. Ningú no s’ho planteja, pe¬ 
rò una possibilitat seria oferir l’en¬ 
senyament durant els anys que si¬ 
guin necessaris en la llengua de 
l’alumnat, perquè el que cal evitar és 
que generacions senceres d’immi¬ 
grants pateixin fracàs escolar. 

Com veus l’actitud de la població 
davant de la immigració? 

La desconeixença de l’altre genera 

Jordi Sànchez és veí de Sants i membre d’algunes entitats del barri. FUNDACIÓ JAUME BOFILL 


«En un escenari 
com el nostre hi 
ha un fracàs 
escolar que 
ronda el 30%» 

por i sembla que serà difícil evitar 
que socialment es doni una resposta 
conservadora. 

Però la immigració no és un feno¬ 
men nou a Catalunya: des dels anys 
vint del segle passat hem crescut a 
cop de migracions. Hem de tenir clar 
que continuaran arribant persones 
d’altres països, fins i tot en aquest es¬ 
cenari de recessió. Es tracta d’un fe¬ 
nomen mundial, vinculat a les des¬ 
igualtats planetàries. A més, Catalu¬ 
nya té un dèficit demogràfic de 
població en edat laboral. 

Fins ara el neoconservadurisme no 
ha entrat amb tanta força com en al¬ 


tres països europeus, però no tenim 
cap vacuna per evitar-ho i sembla que 
hi ha força números perquè arreli. 

I com ho veus a Sants? 

Sants és un barri amb un teixit asso¬ 
ciatiu potent, i aquestes xarxes socials 
hi tenen molt a dir. Crec que el gran 
repte que tenen és saber crear un lli¬ 
gam social amb la població nouvingu- 
da, ja que els vincles són un molt bon 
antídot per prevenir els prejudicis i 
per fomentar la cohesió social. 

Sants ha perdut l’últim centre d’e¬ 
ducació d’adults que hi havia. Com 
veus la situació d’altres àmbits de 
l’educació? 

Històricament educació s’ha confós 
amb enseyament. Tant l’educació de 
persones adultes, com la formació 
professional, com les activitats ex- 
traescolars han estat molt abandona¬ 
des, tot i que són fonamentals, so¬ 
bretot en un escenari com el nostre, 
en què hi ha un fracàs escolar que 
ronda el 30%. 


Vinyeta 

SANTS S’HA OMPLERT 
DÉ monstres 


Els castellers dé sants 
JA SÓN COLLA DE 9 



Agenda 


[DIJOUS 6 de novembre] 
19.30 


Cinefòrum amb la pel·lícula 
Mocasa, la lucha port la tierra 


[Lloc: 

Ateneu Rebel, carrer Font Honrada, 32 - 34 ] 

[DIVENDRES 7 de novembre] 


Divendres de Faràndula. Nit 
de rumba-rock amb Naraina 


Casinet d Hostafrancs, carrer Rector Triado, 
53 . Organitza: Assemblea de Barri de Sants] 

22.00 Can 

Vies. Organitza: Local d'Assaig, pels represa 
liats per participar en una acció contra l'em 
presa d'experimentació animal HLS] 


[DISSABTE 15 de novembre] 
17.00I 


Manifestació «Sortim 
carrer contra la seva crisi» 



[DIVENDRES 28 de novembre] 

20·30^^^^^^^·Lloc: Can Vies. Organit¬ 
za: Teatraviesas] 


plaça Catalunya] 

21.00 | [Lloc: Can Vies. Organitza: 

Grup de Suport al Jona] 

[DILLUNS 17 de novembre] 


Coneix el barri: diables i 
bastoners 


[Lloc: Biblioteca Vapor Vell] 

[DIVENDRES 21 de novembre] 

20.00 1 [Lloc: Can Vies. Organitza: 

Guerrilla Travolaka] 

[DISSABTE 22 de novembre] 

21.00 | Can Vies. 

Organitza: Projecte de Costa de Chiapas] 


[DISSABTE 29 de novembre] 
1 7·3° [ 


^ïl^^nRH[Lloc: plaça Universi¬ 
tat. Organitza: Campanya contra la directiva 
de les 65 hores] 

21 .OOM^^^^^y [Lloc: Can Vies. Organitza: 
BarriSants.org] 




A PARTIR DEL 10 DE NOVEMBRE CADA 
TARDA S'OBRE LA CAFETA DE CAN VIES 




A PARTIR DEL 13 DE NOVEMBRE CADA 
DIMECRES, SOPADOR DE CAN VIES 


CAN VIES Jocs Florals, 42 ] [ CENTRE SOCIAL DE SANTS Olzinelles, 30 ] [ CASAL INDEPENDENTISTA Premià, 31 ] [ ESPAI OBERT Violant d’Hongria, 71 ] [ LA CIUTAT INVISIBLE Riego, 35 ] [ TERRA D’ESCUDELLA Premià, 20 ] 
[ TETERIA MALEA Riego, 16 ] [ PIM PAM FILMS Valladolid, 25 ] [ CASTELLERS DE SANTS Vallespir, 28 www.borinots.cat ] [ DIABLES DE SANTS www.diablesdesants. org ] [ ATENEU LLIBERTARI Maria Victòria, 10 ] 


































